
ACTA APOSTOLICAE SEDIS 


COMMENTARIUM OFFICIALE 


ACTA PII PP. X 


LITTERAE APOSTOLICAE 


I. 


CAPELLANIS BASILICAE LAPURDENSIS (LOURDES), 
DIOECESIS TARBIENSIS, INSIGNIA CHORALIA CONCEDUNTUR. 


PIUS PP. X. 


Ad perpetuam rei memoriam. — E Lapurdensi Basilica in hono- 
rem Immaculatae Beatae Virginis immani structura ac mirificis artis 
operibus intra fines dioecesis Tarbiensis erecta atque ornata, quasi e 
fonte perenni in universum terrarum orbem caelestia charismata manant. 
Huc innumerae fidelium turmae gratiarum sequestrae Virginis opem im- 
plorantium, non intermissa peregrinatione confluunt tam flagranti ger- 
manae pietatis studio, ut ibidem praesenti tempestate veterum christia- 
norum religio reviviscere videatur. Quare cum idem templum inter 
insigniora catholici nominis sanctuaria iure meritoque recenseatur, con- 
sentaneum rationi existimamus, clerum qui eadem in Basilica divino 
cultui inservit, sacrorum etiam insignium ornamento renidere, ut simul et 
christianae plebis obsequium sibi magis magisque conciliet, et ipso habitu 
prodat quantum amplitudine ac dignitate ceteris antecellat. Hoc con- 
silio cum venerabilis frater Franciscus Xaverius Schoepfer, Episcopus 
Tarbiensis, preces Nobis exhibuerit, gravissimo commendationis officio 
suffultas Cardinalis Sacrorum Rituum Congregationi Praefecti, ut Capel- 
lanis titularibus ipsius Basilicae Lapurdensis peculiaria quaedam cho- 
ralia insignia de benignitate Apostolica largiri dignaremur, Nos votis 
his annuendum libenti quidem animo censuimus. Quare ex certa scientia 
ac matura deliberatione Nostris deque Apostolicae Nostrae potestatis 
plenitudine, praesentium vi, perpetuumque in modum concedimus, ut 

capellani titulares Basilicae B. Mariae Virginis Immaculatae vulgo de 
Lourdes appellatae, intra fines sitae dioecesis Tarbiensis, nunc et in 
posterum existentes, induere queant lineum amiculum manicatum sive 
rochetum, nec non desuper mozetam sericam nigri coloris cum subsuto, 
ocellis, globulis ac fimbriis coloris violacei. Largimur insuper ut gestare 
queant chordulam coloris caerulei e collo pendentem cum numismate 
quod ex adversa parte Lapurdensis Virginis Imaginem referat, aversa 
autem effigiem nostram, hoc inscripto titulo « Pius X Pont. Max., instante 
Francisco Xaverio Schoepfer, Episcopo Tarbiensi, anno Iubilaei Appa- 
ritionis expleto, concessit, Mcm1x ». Verum concedimus, ut Capellanis titu- 
laribus memoratae Basilicae Lapurdensis liceat deferre insignia huius- 
modi intra limites dioecesis Tarbiensis: Capellani vero ad honorem 
B. M. V. Lapurdensis, id est sacerdotes extra-dioecesani, annuente eorun- 
dem Ordinario, a venerabili fratre Episcopo Tarbiensi absque numeri 
limitatione ad hance dignitatem nominati, tantum in templo Deo sacro 
in honorem B. M. V. in oppido Lapurdensi uti possint vestibus et signis 
Capellanis ordinariis in dicto templo inservientibus concessis. Decernen- 
tes praesentes litteras firmas, validas atque efficaces semper existere et 
fore, suosque plenarios et integros effectus sortiri et obtinere, illisque 
ad quos spectat et in posterum spectabit, in omnibus et per omnia ple- 
nissime suffragari, sicque in praemissis per quoscumque iudices ordi- 
narios et delegatos iudicari et definiri debere, atque irritum esse et 
inane, si secus super his a quoquam, quavis auctoritate, scienter vel 
ignoranter contigerit attentari. Non obstantibus Constitutionibus et Ordi- 
nationibus Apostolicis ceterisque contrariis quibuscumque. 
Datum Romae apud S. Petrum sub annulo Piscatoris, die v [ulii 
mcmIx, Pontificatus Nostri anno sexto. 
R. Carp. Merry DEL VAL, 
L. 4 S. a Secretis Status. 


Il. 


CONSOCIATIONI SACERDOTUM IN HONOREM SANCTISSIMI CORDIS IESU 
CONCEDUNTUR PLENARIAE ET PARTIALES INDULGENTIAE IN PERPETUUM 


PIUS PP. X. 


Ad perpetuam rei memoriam. — Laeto accepimus animo in plures 
dioeceses propagatam esse sacerdotum in honorem SSmi Iesu Cordis Con- 
sociationem, quam presbyteri saeculares, ab ipso SSmo Tesu Corde nuncu- 

pati, ubique de Ordinariorum consensu instituere hoc consilio student, ut 
cultus erga illud divinae caritatis principium et fontem magis magisque cre- 
scat in dies, atque Ei frequentes amoris ac reparationis actus offerantur. 
Huiusmodi igitur Sodalitatem, quo maiora in Deo incrementa suscipiat, pre- 
cibus dilecti filii Leonis Dehon, supremi Moderatoris eiusdem Congregatio- 
nis, benigne exceptis, caelestibus Ecclesiae thesauris libentes locupletamus. 
Quare de Omnipotentis Dei misericordia ac Beatorum Petri et Pauli 
Apostolorum Eius auctoritate confisi, omnibus ac singulis sacerdotibus, 
qui dictam Consociationem in posterum ingredientur, die primo eorum 
ingressus, si vere poenitentes et confessi Sacram Synaxim sumpse- 
rint, plenariam; ac tam descriptis quam pro tempore describendis in 
eadem Consociatione sodalibus in cuiuslibet eorum mortis articulo, si 
vere poenitentes et confessi ac S. Communione refecti, vel, quatenus id 
facere nequiverint, nomen Iesu ore, si potuerint, sin minus corde devote 
invocaverint et mortem tamquam peccati stipendium de manu Domini 
patienter susceperint, etiam plenariam; nec non iisdem nunc et pro 
tempore existentibus sodalibus, vere item poenitentibus et confessis ac 
S. Communione refectis, qui Ecclesiam vel publicum oratorium feria 
sexta post octavam sollemnitatis SSmi Corporis Christi, et festis puris- 
simi Cordis Mariae, S. Ioseph Eius castissimi Sponsi, S. Michaélis Ar- 
changeli ac S. Ioannis Apostoli et Evangelistae a primis vesperis, pari- 
terque omnibus feriis sextis, quae primis singulis mensibus recurrunt, 
ab ortu ad occasum solis diei huiusmodi, devote quotannis visitaverint, 
ibique pro christianorum Principum concordia, haeresum extirpatione, 
peccatorum conversione ac S. Matris Ecclesiae exaltatione pias ad Deum 
preces effuderint, quo die praedictorum id egerint, plenariam similiter 
ompium peccatorum suorum indulgentiam et remissionem misericorditer 
in Domino concedimus. Praeterea eisdem sacerdotibus sodalibus quo- 
ties formalem actum caritatis et reparationis erga SSmum lIesu Cor 
expleverint, septem annos totidemque quadragenas; quoties denique, hac 
eadem amoris et reparationis mente, quemvis pietatis actum peregerint, 
trecentos dies de iniunctis eis seu alias quomodolibet debitis poenitentiis 
in forma Ecclesiae consueta relaxamus. Quas omnes et singulas indul- 
gentias ac poenitentiarum relaxationes etiam animabus Christifidelium 
in Purgatorio detentis per modum suffragii applicari posse misericor- 
diter in Domino largimur, plenaria tamen indulgentia excepta in mortis 
articulo lucranda. In contrarium non obstantibus quibuscumque. Prae- 
sentibus perpetuo valituris. Volumus autem, ut praesentium litterarum 
transumptis, seu exemplis etiam impressis, manu alicuius notarii publici 
subscriptis et sigillo personae in ecclesiastica dignitate constitutae mu- 

nitis eadem prorsus fides adhibeatur, quae adhiberetur ipsis praesenti- 
bus, si forent exhibitae vel ostensae. 

Datum Romae apud S. Petrum sub annulo Piscatoris, die rx Apri- 
lis mcmx, Pontificatus Nostri anno septimo. — 


De speciali mandato SSmi D. N. Pii Pp. X. 


R. Carp. Merry DEL VAL, 
L. #8 S. a Secretis Status. 


III. 


AD D. MARIAM STILTZ, MODERATRICEM GENERALEM SOCIETATIS FILIARUM A 
SANCTO FRANCISCO SALESIO, GAUDET SUMMUS PONTIFEX DE HUIUS SOCIE- 
TATIS INCREMENTO EXOPTATQUE UT IN DIES AUGEATUR AC FLOREAT. 


PIUS PP. X. 

Dilecta in Christo filia, salutem et apostolicam benedictionem. — 
Inter gravissimas Pastoralis muneris curas quibus quotidie detinemur, 
illud maxime gratum ac iucundum est Nobis, ut omni ope, illisque omni- 
bus praesidiis queis Nos ditavit Altissimus, spirituale fidelium bonum 
promoveamus atque animos adiuvemus, ut in dies perfectiorem vitae 
rationem sequi et ad sanctimoniam carissimum christianae Ecclesiae 
pignus contendere satagant. 

Procul dubio ad hunc summae perfectionis finem religiosa vita 
potissimum intendit; quam quidem vitam Ecclesia, auctore et auspice 
divino fundatore, constituit ac sitam voluit in professione aeque exer- 
citatione votorum castitatis, paupertatis atque obedientiae, sub certa 
praestituta regula. Verum cum, uti liquet e sacra Scriptura, multi sint 
vocati, pauci vero electi, neque omnibus datum sit complecti religiosam 
vitam, quae quidem paucorum est, quumque de cetero, omnes homines, 
pro sua quisque ratione, propriae debeant perfectioni studere, cui acqui- 
rendae ab ipso Deo invitantur, sequitur ut Nobis qui Pastoris aeterni 
vices in terris gerimus, ea etiam pro viribus instituta provehenda sint, quae, 
licet ad religiosam vitam non spectent, faciliorem tamen fidelibus viam 
ad virtutem sternunt. Hoc quidem sapienti consilio institutae, praeter 
vitam religiosam proprie dictam, extant associationes, confraternitates 
ac tertii ordinis societates, quas Ecclesia fovet, probat et concelebrat 
utpote spirituali emolumento perutiles; harum enim ope operaque fide- 
lium animi ad certum aeternae salutis iter capessendum diriguntur. Has 
inter associationes, pluribus nominibus optime de re sacra meritas, hono- 

rificentissimum pro certo locum obtinet illa, cui tu, dilecta in Christo 
filia, tam naviter, tamquam generalis moderatrix praees. Frugifera haec 
associatio Parisiis anno millesimo octingentesimo septuagesimo secundo 
instituta a pio sacerdote Henrico Chaumont et a muliere, cui nuper in 
introducenda beatificationis causa titulum venerabilis Dei famulae decrevi- 
mus, scilicet a Barbara Carolina Colchen Carré de Malberg, caelestem 
sibi elegit patronum Franciscum Salesium, Episcopum Genevensem, 
nempe perillustrem illum sanctum qui prae ceteris verae pietatis spiri- 
tum intellexit eumque ad assequendam gentibus pervium reddidit. Ea- 
dem consociatio non solum in sodalium numerum inserit virgines ac 
viduas, sed mulieres etiam, in coniugali statu viventes, idque illam ab 
omnibus religiosis congregationibus penitus absoluteque distinguit. Du- 
plex eidem societati finis est, uniuscuiusque sanctificatio et constans 
apostolatus, qui fines apprime cordis Nostri optatis respondent. Ad pro- 
posita vero huiusmodi uberius assequenda, efficacibus non minus quam 
legitimis modis utitur consociatio. Et sane ad uniuscuiusque sodalis 
sanctificationem, multum conferunt probationes, seu methodicum illud 
examen quo, sub ecclesiastici viri directione, cuique sociae fundamen- 
tales christianae virtutes vitae, per aliquod temporis spatium ad medi- 
tationem successive proponuntur, ut ipsae sodales in earundem plena 
doctrina iuxta verum ac legitimum Ecclesiae sensum inspiciant, atque 
ita per diuturnum laborem quotidianos si quos noverint defectus refor- 
mare paulatim studeant. Quod attinet ad apostolatum, hic praecipue 
continetur primum bonis exemplis intra domesticos parietes consan- 
guineis et propinquis exhibendis; dein piis operibus quae proximos 
attingant, etiam in longo terrarum marisque tractu dissitis regionibus 
commorantes. Opera ista quae numerare longum est, variae naturae 
sunt, sed locorum et personarum necessitatibus accommodata. Horum 
operum exercitatio adscriptas omnes constituit, tamquam dignas ac devo- 
tas cleri coadiutrices, idque tum in tradenda catechesi, tum in tuendis fide 
ac moribus, tum in temporalibus necessitatibus levandis, tum denique in 
fovendo christianae vitae spiritu. Usque a primordiis societas sodalium 
numero mirandum in modum redundavit. Singularis haec prorsus socia- 
rum frequentia, auspicata sodalitii ipsius diffusio, luculentissima Sacrorum 
Antistitum suffragia, qui societatem debito laudis praeconio prosequuntur 
illiusque utilitatem atque opportunitatem verbis amplissimis apud Nos 
commendant, haec omnia mirifice testantur, vere spiritum Dei huic socie- 
tati inchoandae praefuisse , eundemque in ipsa spiritum adhuc aperte 
perseverare et florere. Quapropter et Nos abstinere non possumus, quin 
meritas Deo gratias agamus, ob tot salutares fructus, quos ipsa asso- 

ciatio ad hane usque diem percepit, ac spem prope certam fovemus, 
futurum ut eadem in dies feliciter aucta, uberiora spiritualia emolu- 
menta comparet et praesentibus malis opportunam ac validam mede- 
lam afferat. Quare omnes et singulas sodales peculiari laude cohone- 
stantes, illas paterna sollicitudine hortamur, ut in primitivo fervore 
studeant persistere, debitam exhibeant Praepositis suis obedientiam ac 
modestiam et humilitatem in exemplum praeseferant. Quod si ipsarum 
vocatio religiosae vitae sublimitate caret, nihilominus grata Deo est, pro- 
ptereaque Apostolica Nostra approbatione digna, atque ideo ‘sodalibus 
singulis maxime cara esse debet. Accedant igitur ad hance societatem 
frequentiori in dies numero piae animae, quae, licet diversas ob causas 
a statu religioso complectendo impediuntur, nihilominus ad meliorem 
christianae vitae semitam decurrendam vocantur et opportunos quae- 
runt omni diligentia modos, ut optato fine potiantur. Efformetur utinam 
pacifica in christianis castris haec acies, cuius arma sunt oratio et sacri- 
ficium, cuius tessera peculiaris et proprii muneris implementum et uni- 
cus finis salus animarum ad maiorem Dei gloriam. Quotquot tali im- 
butae spiritu in hac consociatione animae reperiantur, pro certo habeant 
se in spiritu Ecclesiae vivere, Nobis summopere esse acceptas magnum- 
que Sacratissimo Iesu Cordi solatium afferre. Ut autem singulari pro- 
pensae Nostrae voluntatis significatione, piam ipsam associationem 
Filiarum a S. Francisco Salesio decoremus, eiusdem associationis inscri- 
ptas, sapienti ac prudenti Episcoporum directioni committimus, ut ita 
certos vigilesque moderatores et custodes singulae nanciscantur: deinde 
societati universae cui tu, dilecta in Christo filia, tanto studio ac tanta 
sollertia praees, tibique, et singulis sororibus tuis ac sacerdotibus 
directoribus, caelestium munerum auspicem apostolicam benedictionem 
peramanter impertimur. 

Datum Romae apud S. Petrum sub annulo Piscatoris, die xm Apri- 
lis mcmx, Pontificatus Nostri anno septimo. 


De speciali mandato SSmi D. N. Pii PP. X. 


R. Carp. Merry Deu VAL, 
L. #& S. a Secretis Status. 


—— 

IV. 


ECCLESIA PAROCHIALIS PAGI VULGO “ BONSECOURS”, 
DIOECESIS TORNACENSIS, TITULO BASILICAE MINORIS DECORATUR. 


PIUS PP. X. 


Ad perpetuam rei memoriam. — Conspicua templa Dei, quae tum 
vetustate, tum insignibus Sanctorum simulacris, tum etiam summa fide- 
lium religione celebrantur, amplissimis honoribus ac privilegiis de more 
institutoque Romanorum Pontificum propensa voluntate cohonestamus. 
Inter ea merito est sacra aedes recensenda, quae in loco vulgo Bonse- 
cours, intra fines dioecesis Tornacensis, iam usque ab anno MDCXXXVII 
in honorem veteris ac celeberrimi Simulacri Deiparae Virginis de bono 
Succursu exaedificata, eidem pago nomen dedit. Quo cum in dies sem- 
per maiore numero fideles sive e Belgicis, sive e finitimis Galliarum 
regionibus confluerent, tantae Matris opem experti et imploraturi, ipsum 
templum paulo post in ampliorem formam productum fuit. 

Anno denique mpcccxcv novum aedificium, funditus erectum, tanta 
molis amplitudine ac tam pulchris artis operibus exornatum veteri suc- 
cessit, ut illud inter clariora monumenta, superiore saeculo in Belgico 
regno extructa, optimo sit iure adnumerandum. Neque in sacro huius- 
modi templo supellectile abunde instructo, frequens deest clerus, digni- 
tate spectatus, qui cum parocho duce non minus in divinum cultum, 
quam in spirituale christianae plebis emolumentum intendit. Huc accedit 
quod Romani Pontifices Decessores Nostri celebratam hanc Ecclesiam 
indulgentiis ditaverint, ac rec. mem. Pius Papa IX sodalitatem, sub eodem 
B. M. Virginis de bono Succursu titulo ibidem institutam, in archisoda- 
litatem inde ab anno mpcccLxxiI erexerit, facta ei potestate sibi ceteras 
eiusdem nominis sodalitates intra Belgii limites aggregandi. Nos autem 
ipsi, erga vetustissimum signisque clarum Simulacrum veneratione 
adducti, illud per similes‘Nostras litteras, die quarto et vigesimo Martii 
anno mMcMv datas, aureo diademate sollemni ritu coronandum decrevi- 
mus. Quae cum ita sint, precibus venerabilis fratris Caroli Gustavi Wal- 
ravens, episcopi Tornacensis, benigne exceptis, Mariale hoc templum 
novo perhonorifico titulo exornantes, novo splendore libenti quidem 
animo locupletamus. Quare vi praesentium Apostolica auctoritate No- 
stra parochialem ecclesiam Deiparae Virgini de bono Succursu dicatam, 
atque in Tornacensis dioecesis pago, ab eadem Deipara Virgine vulgo 
Bonsecours nuncupato, positam, ad Basilicae minoris dignitatem perpe- 

tuum in modum evehimus, illique una cum hoc honorificentissimo titulo 
omnia et singula conferimus iura, privilegia, praerogativas, honores, 
indulta, quae minoribus huius almae Urbis Nostrae Basilicis de iure 
competunt. Decernentes praesentes litteras firmas, validas atque effica- 
ces semper existere et fore suosque plenarios et integros effectus sor- 
tiri et obtinere, illisque ad quos spectat et in posterum spectabit, in 
omnibus et per omnia plenissime suffragari, sicque in praemissis per 
quoscumque iudices ordinarios et delegatos iudicari et definiri debere, 
atque irritum esse et inane, si secus super his a quoquam, quavis aucto- 
ritate, scienter vel ignoranter contigerit attentari. Non obstantibus Con- 
stitutionibus et Ordinationibus Apostolicis ceterisque contrariis quibus- 
cumque. 

Datum Romae apud S. Petrum sub annulo Piscatoris, die xm Apri- 
lis mcmx, Pontificatus Nostri anno septimo. 


R. Carp. Merry DEL VAL, 
L. +R S. a Secretis Status. 


EPISTOLAE. 


I. 


AD R. P. Ds IOANNEM BAPTISTAM RESSIA, EPISCOPUM VICODUNENSEM (MON- 
Dovi), OB CELEBRANDUM TRECENTESIMUM CARDINALIS IOANNIS BONAE 
NATALEM. 


Venerabilis Frater, salutem et apostolicam benedictionem. — Ioan- 
nis Bonae trecentesimum celebrare natalem, non vos anno superiore 
fugit, quicumque Vicodunensium glorias, uti domesticas, colitis; neque 
enim in vobis defuit, qui, te auspice, Venerabilis Frater, de hominis 
laudibus in concione scite commemoraret: sed, cum conversi vulgo essent 
animi ad admirationem beati Anselmi, cui saeculares honores tum habe- 
bantur, consulto propria quaedam solemnia revocandae memoriae cla- 
rissimi civis in proximum tempus distulistis. Omnino, significationibus 
hunc honestari gratae posteritatis, aequum est: quem si negaveris Do- 
ctori Augustano comparandum videri, ipsum tamen subalpinae gentis 
decus et benedictinae familiae ornamentum, atque etiam Ecclesiae lumen 
iure dixeris. Nam, quod ad eruditionem et doctrinam attinet, quis dubi- 
tet, inter eos, qui saeculo septimo decimo, alii in alio genere, admira- 

biles extiterunt, singularem quemdam locum tribuere Cardinali Bonae ? 
Qui quidem incredibile est quanta in suis studiis varietate et copia 
fuerit: sed praecipue deditus iis, quae in caerimoniis Ecclesiae et in 
disciplina christianae vitae versantur, adeo scientiae pervestigatione 
profecit, ut ceterorum qui deinceps eas theologiae partes ratione et via 
tractarunt, diu princeps haberetur. Haec autem, quae sibi meditando 
paraverat, tanta doctrinae praesidia, in communem fructum scribendo 
protulit, idque necessario sane tempore, cum praesertim haeresis lan- 
seniana per Ecclesiae ordines late serperet, et, quacumque virus inie- 
cisset suum, omnem religionis fervorem exstingueret. Itaque ad illu- 
strandam catholicae professionis veritatem de iis rebus omnibus, quibus 
divinus cultus continetur, atque ad refovendam christiani populi pieta- 
tem non parum valuerunt, quae hic vulgavit scripta et multa et prae- 
clara: atque ex his unum et alterum volumen, in quibus ad divinarum 
rerum contemplationem legentes rapit, sic novimus probari prudentibus, 
ut aureo de imitatione Christi libello non multum cedere videantur. Sed 
enim non solum ingenii et doctrinae hoc fuit, ut aliis tam esset fru- 
ctuosus: fuit etiam animi et sanctitudinis, qua is quidem inter aequales 
eminuit. Iam, qua esset indole virtutis, insigne documentum dederat 
adolescentulus, cum, detrimentum pudicitiae ne faceret,e paterna domo 
in coenobium se proripuit. Postquam autem ad Mariae Vicanae auspi- 
cato initium est orsus religiosae vitae, quid aliud egit in reliquum tem- 
pus, nisi ad omnem excellentiam virtutis contendit? Ita, si litteris disci- 
plinisque colendis multum operae semper dedit, plurimum christianae 
perfectioni animi dedit; atque in iis non tam versatus est, ut sitim 
scientiae expleret, quam ut gloriam Dei quaereret et salutem animarum. 
Hoc spectavit unice; huc retulit omnia: non igitur mirum, si quidquid 
ille scripsit communis religionis fovendae causa, eam habet eloquentiae 
vim, quae a caritatis calore proficiscitur. Ceterum, quoniam perfectio 
absolutioque christianarum virtutum habitu animi modesto et humili, 
tamquam fundamento, nititur, existimari potest ad celsum quemdam 
sanctimoniae gradum pervenire hunc debuisse, qui, cum omnium com- 
mendatione floreret, ut accepimus, ipse se unus contemnere, atque hono- 
res aut oblatos mirabili sollicitudine defugere, aut impositos pari mo- 
destia gerere consueverit. — Iamvero talis viri excitare memoriam, eique 
venerationem iustam et meritam conciliare hominum, id quod vobis 
propositum est, opportunum equidem hodie arbitramur: praesertim cum 
videamus usu venire, ut solida Ecclesiae decora nostri saepe negligant, 
iique apud externos umbras omnes etiam falsae gloriae consectentur ; 
nec pauci adolescentes, yuod magis dolendum est, ex ipso Clero, alie- 

norum auctoritatem in studiis rationemque secuti, misere a veritate et 
ab officio discedant. Itaque vestrum illud valde placet consilium, quid- 
quid latuerit adhue scriptorum Bonae, sedulo conquirere in lucemque 
proferre; nam refert omnia huius in promptu esse ingenii studiorumque 
munera: quae quidem etiamnum, cum in omni litterarum genere tanta 
progressio facta est, praeclaro possunt esse usui. Nec minus probamus, 
quod cogitatis magno civi et optimo monumentum ex collatione civium 
ponere in publico; decet enim qui nomen patriae in perpetuum illu- 
stravit, eum perpetuo patriae ornari praeconio. Sed illud praesertim e 
re fore videmus, quod ipsum vos intelligimus velle, vitae morumque 
huius effigiem , vestris ingeniis expressam et politam, proponere huic 
saeculo ad contemplandum. Etenim cum alia multa catholicis maxime- 
que studiosis e sacro ordine licebit inde discere, tum haec praecipue: 
ut libere se exercentes in omni cognitione rerum, immoti consistant in 
obsequio Fidei; ut calentes ad optima quaeque studia, nihil de pietatis 
ardore remittant; ut denique scientiam plurimarum rerum cum humili 
opinione sui atque adeo cum innocentiae vitae et sanctitate coniungant. — 
Quare ista vos solemnia in honorem Ioannis Bonae, Nostra etiam aucto- 
ritate permoti, alacres agite. Ille vero, etsi testamento cavit ne quid 
unquam de se mortuo praedicaretur, tamen suas a vobis celebrari lau- 
des facile patietur, quandoquidem celebritas huiusmodi non nullam 
habet spem communis boni, quo quidem ipse, quamdiu vixit, intendit. 
Nos autem tibi, Venerabilis Frater, ceterisque egregiis viris, qui rei appa- 
rendae praesunt, anspicem divinorum munerum apostolicam benedictio- 
nem amantissime impertimus. 

Datum Romae apud S. Petrum, die xxv Aprilis mcmx, Pontificatus 
Nostri anno septimo. 


PIUS PP. X. 


AD R. P. D. AMBROSIUM AGIUS, ARCHIEPISCOPUM TIT. PALMYRENUM, DELEGA- 
TUM APOSTOLICUM PER INSULAS PHILIPPINAS, DE RESTITUENDO COLLEGIO 
IOSEPHIANO IN CIVITATE MANILA SODALIBUS SOCIETATIS IESU. 


Venerabilis Frater, salutem et apostolicam benedictionem. — Pater- 
nam curam providentiamque Nostram de prosperitate ecclesiae Philip- 
pinae multis iam rebus nulli quidem non cognitam, maturum arbitramur 
testari denuo et efficere, ut Collegium Sancti Iosephi, quod Athenaeo urbis 
Manilae, quasi quaedam huius accessio, recenti memoria adiunctum est, 


Il. 


Acta Pii PP. X. 327 


restituatur in statum pristinum, atque ita fructus salutis uberrimos populo 
christiano ferat. Quamquam, ut id faciamus, non tam causa Nos utili- 
tatis communis movet, quam aequitatis: quae nimirum postulat, ut ante 
omnia ratio habeatur, quid hac de re pius rei auctor constituerit. Neque 
enim est obscurum, hac mente Rodericum de Figueroa, qui Iosephianum 
Collegium condidit, fuisse, ut sacrum exsisteret Seminarium ministris Evan- 
gelii excolendis in usum illius regionis: eumdemque testamento cavisse, 
ut in perpetuum quicumque sodalibus Societatis Iesu Manilae consisten- 
tibus foret praepositus, penes ipsum huius administratio regimenque 
Collegii esset. Huic optimi et munifici viri vel proposito vel praescripto 
cum diu esset et feliciter obtemperatum, scimus varios postea interve- 
nisse casus temporum qui, ne idem deinceps fieret, prohibuerunt. Nunc 
igitur, cum, quae iam obstabant auctoris voluntati, nulla sunt, rem, quan- 
tum potest, in integrum restitui, consentaneum est. Quare Nos velle scias, 
ut sodales Dominiciani ex Athenaeo Sancti Thomae urbis Manilae, qui 
Collegio Sancti Iosephi iam dudum praesunt, eiusdem Collegii admini- 
stratione cedant sodalibus e Societate Iesu, eamdem urbem incolentibus: 
hique reditus bonorum Collegii lectis istius regionis adolescentibus, in 
quibus indoles ad sacerdotium esse videatui, alendis riteque instituendis 
impendant. Haec vero ut adducantur ad effectum, tu, Venerabilis Frater, 
pro tua fide prudentiaque curabis. Simul autem, quo magis pateat Nos 
hac in re soli paruisse iustitiae, mandamus tibi, ut, Nostris verbis, grati 
animi studium in luce ecclesiae Philippinae profiteare Dominicianis soda- 
libus, qui sua in istos populos promerita praeclare auxerint, dum Col- 
legium Sancti Iosephi, cum insigni Religionis artiumque optimarum 
emolumento, gubernarunt. Ceterum, de sodalibus Societatis Iesu sperare 
Nobis licet atque adeo confidere, eos, cum huius Collegii, quod ipsis 
educatoribus adolevit, iterum curam susceperint, in eiusdem commodum 
vetera diligentiae solertiaeque exempla renovaturos. Auspicem divinorum 
munerum ac testem benevolentiae Nostrae, tibi, Venerabilis Frater, atque 
utrique religiosae familiae apostolicam benedictionem amantissime imper- 
timus. 

Datum Romae apud S. Petrum, die m1 Maii mcmx, Pontificatus Nostri 
anno septimo. 


PIUS PP. X. 


: 

AD R. P. D. VALERIUM LASPRO, SALERNITANUM ARCHIEPISCOPUM, QUINQUAGE- 
SIMUM EPISCOPALIS MUNERIS ANNIVERSARIUM CELEBRANTEM, GRATULA- 
TIONIS ERGO. 


Venerabilis frater, salutem et apostolicam benedictionem. — Vide 
quae sit Nostra in te benevolentia. Vix enim Nobis nuncium allatum 
est te integre naviterque gesti episcopalis muneris propediem cele- 
braturum natalem quinquagesimum, nihil sane habuimus antiquius 
quam tibi per hasce litteras adesse, fausta felicia cuncta adprecaturi. 
Quin etiam alterum addimus pietatis argumentum. Neque enim ad te 
solum patere cupimus cor Nostrum, sed et ad universos tecum una 
laetantes fideles; ut quos eadem sociat domestica laetitia, eadem omnes 
complectatur pontificia caritas. Tibi igitur die octava Maii, Sacrum ad 
aras, ut Nobis fertur, sollemniter iteraturo, facultatem concedimus Pa- 
palem Benedictionem cum Indulgentia Plenaria iis impertiendi adstan- 
tibus qui, admissis expiatis, Sancta de altari libaverint. Hanc demum 
paterni animi significationem pleniorem facimus apostolica benedictione, 
quam tibi, Venerabilis Frater, et tuae concredito vigilantiae Clero popu- 
loque peramanter in Domino impertimus. 

Datum Romae apud Sanctum Petrum, die 1m Maii mcmx, Pontifi- 
catus Nostri anno septimo. 


PIUS PP. X. 

S. CONGREGATIO CONSISTORIALIS 


I. 


COMMUTATIONIS FINIUM DIOECESUM. 


Preces oblatae fuerunt huic Sacrae Congregationi Consistoriali ut 
pars quaedam paroeciae S. Gabrielis de Brandon a dioecesi Ioliettensi 
seiungeretur atque paroeciae S. Caroli de Mandeville in dioecesi Triflu- 
vianensi adderetur. 

Porro eadem Sacra Congregatio, rebus omnibus perpensis et per 
Emum infrascriptum Secretarium facta de his omnibus SSmo Domino 
relatione, de Eiusdem mandato eam territorii partem quae hisce limi- 
tibus vulgari sermone continetur: « au Nord-Est, par les limites actuelles 
« du diocése des Trois-Riviéres; au Sud-Est, par la riviére Maskinongé; 
« au Sud-Ouest, par le lac Maskinongé, le terrain numéro cent-trente- 
« quatre de la paroisse St-Gabriel de Brandon et la paroisse St-Damien; 
« au Nord-Ouest, par la ligne qui sépare le Canton de Peterborough des 
« terres du Gouvernement de la Province de Québec » et quae nunc ad 
paroeciam S. Gabrielis de Brandon, dioecesis Ioliettensis, pertinet, a prae- 
fatis paroecia et dioecesi avellit et paroeciae S. Caroli de Mandeville, 
dioecesis Trifluvianensis, in omnibus attribuit. 

Die 9 Aprilis 1910. 


C. Carp. De Lat, Secretarius. 


L. S. 
Scipio Tecchi, Adsessor. 


DE COMPETENTIA CIRCA TAXAS CURIARUM EPISCOPALIUM. 


Propositum fuit huic Sacrae Congregationi Consistoriali dubium: 
« Utrum post Const. Sapienti Consilio adhuc spectet ad S. C. Concilii 
‘adprobare taxas Curiarum Episcopalium, nec non dirimere quaestiones 
omnes, quae ad eas referuntur; an vero haec facultas reservanda sit huic 
S. C. Consistoriali ». 

Re autem mature considerata et praehabito Consultorum voto, 
Emi PP. respondendum censuerunt: « Affirmative ad primam partem, 
negative ad secundam ». 

SSmus Dominus, in audientia diei 15 Aprilis 1910 Emo infrascripto 
Secretario benigne concessa, resolutionem probavit. 

Die 21 Aprilis 1910. 


C. Carp. De Lat, Secretarius. 


L. S. 
Scipio Tecchi, Adsessor. 


Il. 


CIRCA PRIVILEGIUM DEFERENDI PILEOLUM VIOLACEI COLORIS 
EPISCOPIS CONCESSUM. 


Propositum fuit S. Congr. Consistoriali dubium utrum Episcopi, 
etiam in sacris functionibus, absque speciali indulto, uti possint privi- 
legio deferendi pileolum violacei coloris concesso a f. r. Pio IX per 
apostolicas litteras 17 Iunii 1867 incipientes « Ecclesiarum ». 

Facta hac de re ab Emo Cardinali Secretario relatione SSmo Do- 
mino Nostro in audientia diei 22 Aprilis 1910, Sanctitas Sua, de con- 
sulto etiam Sacrarum Congregationum de disciplina Sacramentorum ac 
Rituum, mandavit ut declaretur, eos posse a die in qua a Summo Pon- 
tifice electi sunt, quamvis consecrationem episcopalem nondum susce- 
perint; idque dum sacris operantur, non tamen a Praefatione usque ad 
susceptum Corpus et Sanguinem Christi Domini, ac dum divinis officiis 
sacrisque ritibus intersunt. 

Die 2 Maii 1910. 


C. Carp. De Lat, Secretarius. 


L. S. 
Scipio Tecchi, Adsessor. 


IV. 
NOMINATIONES EPISCOPORUM. 


SSmus D. N. Pius Papa X, decreto Sacrae huius Congregationis , 
elegit : 

10 martii 1910. — R. D. Pacificum Fiorani, episcopum titularem 
Charystiensem, in episcopum cathedralium ecclesiarum unitarum Cor- 
netanae et Centumcellarum (Corneto Tarquinia e Civitavecchia). 

12 martii 1910. — R. D. Apollonium Maggio, episcopum titula- 
rem Lystrensem, in Administratorem Apostolicum dioecesis Asculanae 
in Piceno (Ascoli). 

15 aprilis 1910. — R. D. Gabrielem Vettori, parochum ecclesiae 
vulgo S. Salvi, in civitate Florentina, in episcopum ecclesiae cathedralis 
Tiburtinae (Tivoli). 

18 aprilis 1910. — R. D. losephum Gross, presbyterum archidioe- 
cesis Pragensis ibique parochum et decanum Falkenaviensem, in epi- 
scopum cathedralis ecclesiae Litomericensis (Leitmeritz). 

22 aprilis 1910. — R. P. D. Thomam Valeri, O. F. M., moderato- 
rem collegii seraphici in loco Figline, dioecesis Fesulanae, in archiepi- 
scopum metropolitanae ecclesiae Brundusinae (Brindisi) cum perpetua 
administratione episcopalis sedis Ostunensis (Ostuni). 

29 aprilis 1910. — R. P. D. Arthurum Marchi, episcopum cathe- 
dralis ecclesiae Regiensis in Aemilia, in archiepiscopum ecclesiae archie- 
piscopalis Lucanae (Lucca). 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


ERECTIONES DIOECESUM. 


SSmus D.N. Pius PP. X, decreto Sacrae Congregationis Consisto- 
rialis, erexit : 

15 aprilis 1910. — Sedem episcopalem Toletanam in America, pro- 
vinciae ecclesiasticae Cincinnatensis, in Statibus Foederatis Americae 
Septentr. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 

S. CONGREGATIO RITUUM 


S. CHRISTOPHORI DE HABANA. 


DUBIA CIRCA SOLEMNITATEM EXTERNAM IN DOMINICAM TRANSFERENDAM. 

Rmus Diius Petrus Gonzalez y Estrada, Episcopus Sancti Christo- 

phori de Habana in Insula Cuba, a Sacrorum Rituum Congregatione 
sequentium dubiorum solutionem humiliter expostulavit; nimirum: 

Per Decretum S. Congregationis Supremae Inquisitionis approbatum 
a SSmo Diio Pio Papa X., Dioecesibus Provinciae Ecclesiasticae Sancti 
Iacobi de Cuba concessum fuit ut, retentis quibusdam festis, alia non 
penitus auferantur sed transferantur, quoad externam solemnitatem, in 
Dominicam proximam non impeditam. Eiusmodi vero festa transferenda 
sunt sequentia: Epiphaniae Domini, Purificationis B. M. V., S. Ioseph 
Conf. Sponsi B. M. V., Annuntiationis B. M. V., S. Iacobi Apost. atque 
Nativitatis B. M. V. Circa translationem vero externae solemnitatis litur- 
gice consideratae praedictorum festorum, sequentia orta sunt dubia: 

I. Solemnitas externa festorum, de quibus supra, poteritne celebrari 
in Dominica sequenti, quando haec fuerit primae vel secundae respective 
classis ac festum transferendum? 

II. Solemnitas externa Purificationis B. M. V. celebrari fas erit in 
Dominica Septuagesimae, Sexagesimae vel Quinquagesimae? 

III. Solemnitates externae festorum S. Ioseph atque Annuntiationis 
B. M. V. poteruntne celebrari in Dominica Passionis? 

IV. Solemnitas externa festi Nativitatis B. M. V. transferendam in 
Dominicam proximam, in qua recolitur festum SSmi Nominis Mariae, 
ita celebranda erit, ut dicantur duae Missae, una de SSmo Nomine Mariae 
et altera de Nativitate eiusdem B. M. V.; vel potius unica est Missa cele- 
branda maiori cum solemnitate; an melius transferenda erit praedicta 
solemnitas Nativitatis B. M. V. in Dominicam quartam Septembris? 

V. Quid tandem faciendum, si Dominica prima post festum S. Iacobi 
Apostoli transferendum quoad externam solemnitatem fuerit dies festus 
S. Annae, eiusdem ritus ac festum 8. Iacobi, nempe secundae classis? 

Et Sacra eadem Congregatio, exquisito Commissionis Liturgicae 
suffragio, omnibus sedulo perpensis, ita respondendum censuit: 

Ad I. II et III. Negative, sed fiat tantum commemoratio ad normam 
decreti num. 3754 Declarationis Indulti pro solemnitate festorum transfe- 
renda, 2 Decembris 1891 ad III. 

Ad IV. Ob intimam connexionem festorum Nativitatis B. M. V. et 
SSmi Nominis Mariae, satis est ad finem indulti ut canatur unica Missa 
de SSmo Nomine eiusdem B. M. V. 

Ad V. Celebretur Solemnitas festi S. Iacobi Apostoli utpote dignioris, 
cum unica Missa de eodem Sancto, ad mentem decreti n. 3754 ad V. 

Atque ita rescripsit, die 29 Aprilis 1910. 


Fr. S. Carp. Praefectus. 


L. 


+ Petrus La Fontaine, Ep. Charystien, Secretarius. 


SACRA ROMANA ROTA 


1. 


NEAPOLITANA. 
CREDITI. 


Pio Papa X feliciter regnante, Pontificatus Dominationis Suae anno 
septimo, RR. PP. DD. Ioannes Prior, Aloisius Sincero Ponens et Ioseph 
Mori, Auditores de Turno, in causa Neapolitana - Crediti, inter sacer- 
dotem Bonaventuram Spavone, Parochum 8S. Erasmi, vulgo ai Graniti, 
actorem appellantem, repraesentatum per legitimum procuratorem Vin- 
centium Sacconi advocatum, et Sacerdotem Philippum Savarese, parochum 
S. Michaelis Archangeli ad Arenam, repraesentatum per legitimum pro- 
curatorem Angelum D’ Alessandri, advocatum, die 22 Ianuarii 1910 sequen- 
tem definitivam tulerunt sententiam. 

Causa haec vertitur inter adm. Rev. Dium Bonaventuram Spavone, 
Parochum S. Erasmi vulgo ai Graniti, Neapolitanae dioecesis ac civi- 
tatis, et adm. Rev. Dium Philippum Savarese, Parochum S. Michaélis 
Archangeli ad Arenam, eiusdem civitatis ac dioecesis, atque pro obiecto 
habet obligationem impositam Paroeciae S. Michaelis Archangeli, seu 
ipsius Parocho, solvendi paroeciae S. Erasmi, seu eius Parocho, por- 
tionem subsidii pro cultus expensis a Municipio soluti. 


Acta, vol. Il, n. 8. — 15-5-910. 3 

Causa agitata est in prima instantia apud Rham Quriam Neapo 
litanam, quae sententiam adversam Parocho S. Erasmi tulit. Quum iste 
legitime appellationem interposuerit apud Sanctam Sedem, huic sacro 
Ordini, pro novo examine, subiicitur controversia, proposito dubio: 

« An et qua mensura subsidium a Municipio solutum paroeciae 
« Sancti Archangeli all’Arena, debeatur paroeciae S. Erasmi ai Graniti 


« in casu ». 


FACTUM QUOD SPECTAT. 


Ilimus et Revinus Diitus Joseph Carbonelli, Vicarius Generalis Emi 
ac Revmi Cardinalis Gulielmi Sanfelice, Archiepiscopi Neapolitani, spe- 
ciali mandato, per litteras sub die 20 Decembris 1883, eiusdem Archiepi- 
scopi munitus, atque servatis de iure servandis, quantum ex actis constat, 
definitivam die 18 Decembris 1884 tulit sententiam de quatuor paroecia- 
rum, quas inter paroecia S. Michaelis Archangeli, divisione ac de ecclesia 
S. Erasmi vulgo al Ponte della Maddalena, seu ai Graniti, ex eadem 
erectione. 

Vi huius sententiae, novae Paroeciae S. Erasmi adsignata fuerunt 
loca, territorium, numerus incolarum, cura animarum, cappellaniae, pia 
legata, et congruus reditus, reservata Ordinario facultate omnia dubia 
solvendi, omnesque controversias dirimendi, quae exoriri potuissent, tum 
circa praedictorum legatorum onerumque Missarum adsignationem, tum 
cirea territorii divisionem, et finium descriptionem. 

Quoad cultus vero expensas, quum omnibus et singulis Neapoli- 
tanae Civitatis Paroeciis Municipium Neapolis ex antiquissima consue- 
tudine certam summam pro eisdem cultus expensis solvere consuesceret, 
idcirco ipsemet Vicarius Generalis Carbonelli auctor fuit apud Munici- 
pium, ut idem subsidium novae Paroeciae tribueret. 

Quod quum facere detrectaret auctoritas tunc temporis Municipium | 
regens, idem Vicarius Generalis, in sua sententia divisionis ac erectionis, . 
decrevit ut summa menstrua libellarum 105.19 veteri Paroeciae S. Ar- 
changeli ad Arenam a Municipio pro cultus expensis dari solita, in 
quatuor partes divideretur, quarum unam in libellis 26.30 paroeciae 
S. Erasmi noviter fundatae attribuit, ab eodem Parocho S. Archangeli 
ex memoratis libellis 105.19 sibi adsignatis subtrahendam, novaeque 
Paroeciae S. Erasmi singulis mensibus persolvendam. 

At anno 1893 Paroecia S. Erasmi et ipsa, sicut antiquae paroeciae, 
subsidium centum libellarum in singulos menses a Municipio Neapolis 
obtinuit: quare inter paroecias S. Archangeli et S. Erasmi, sicut inter 
caeteras eiusdem conditionis, controversia agitari coepta est, utrum obli- 

gatio quoad cultus expensas Paroeciae S. Archangeli per sententiam 
divisionis imposita adhuc sustineretur, necne. 

Quaestio aliquatenus composita fuit per quamdam transactionem 
die 27 Novembris anni 1893, coram Revmo Provicario Generali, Cano- 
nico Aloisio Caruso initam, vi cuius summa libellarum 26.30 de qua 
disputabatur, iterum in duas partes divisa fuit, quarum una tantum, in 
libellis 13.15, adsignata est Paroeciae S. Erasmi. 

Verum quum haec conventio non fuisset, ut ceterum ex dicendis 
melius patebit, vera et propria transactio, neque rem definitive dire- 
misset, nam, praeter alia in ipsa conventione legitur: « che scopo della 
riunione era quello di trovare un mezzo onde conciliare la vertenza », 
atque « senza entrare nel merito giuridico della controversia », ideo 
controversia iterum exarsit post mortem adm. Rey. Ianuarii Russo, Pa- 
rochi S. Erasmi, qui illam transactionem acceptaverat. 

Quum enim Parochus Sancti Archangeli solvere detrectasset novo 
Parocho adm. Rev. Bonaventurae Spavone summam libellarum 13.15, 
Parochus Spavone Parochum Savarese in ius coram Tribunali Ecclesia- 
stico Rmae Curiae Neapolitanae vocavit, suae paroeciae iura defensurus, 
iudicialiter postulando, ut, remissa vel posthabita supradicta conventione 
anni 1893, Parochus S. Archangeli sententia definitiva condemnaretur 
ad solvendam in perpetuum paroeciae S. Erasmi summam libell. 26.30. 
per sententiam divisionis statutam. 


Ius QUOD ATTINET. 


I. Tria distinguuntur genera proventuum in decreto divisionis Pa- 
roeciae S. Archangel et erectionis Paroeciae S. Erasmi, nempe: 

1.° Congrua, seu congruus redditus pro Parocho. 

2.° Cappellaniae, dotes pro puellis nubilibus et alia pia legata. 

3.° Expensae cultus, scilicet subsidium quoddam a Municipio Nea- 
politano dari solitum Paroeciae S. Archangeli, cuius subsidii quarta 
pars per decretum supradictum tributa fuit novae Paroeciae S. Erasmi. 
In casu nostro agitur tantum - quod probe est notandum - de expensis 
cultus, et definitive de hac subsidii portione assignata Paroeciae San- 
cti Erasmi. 

En verba decreti: 

« Finalmente l’assegno mensile, che il Municipio paga per spese di 
« culto, in L. 105.19 alla Parroechia di S. Areangelo all’Arena, Noi decre- 
« tiamo che si divida in quattro parti eguali, ciascuna di L. 26.30 men- 
« sili, delle quali tre parti in L. 78.90 mensili restano alla Parrocchia 
« di S. Michele Arcangelo all’Arena, ed un’altra parte in lire mensili 26.30 

« viene attribuita alla Parrocchiale Chiesa di S. Erasmo. La quale con- 
« tinuera ancora a percepire L. 34 mensili, che il Municipio sinora le 
« ha pagato come succursale dell’antica Parrocchia di S. Michele Arcan- 
«gelo all’Arena. Sicché il Parroco di S. Erasmo riscuoterd in ogni 
« mese complessivamente L. 60.30 per spese di culto, cioé L. 34 diret- 
« tamente dal Municipio, e L. 26.30 dal Parroco di S. Michele Arcangelo 
« all’Arena ». 

Porro, ut ex dictis liquet, summa quaestio, in qua tota causa ver- 
titur, haee est: num ista partitio subsidii a Municipio concessi Paroe- 
ciae S. Archangeli, eiusdemque partis assignatio Paroeciae S. Erasmi 
ita facta sit in decreto divisionis ob denegationem similis subsidii novae 
Paroeciae a Municipali auctoritate tune temporis factam, tamquam ob 
causam proximam, directam, praecipuam et velut substantialem, ita ut 
veluti insit ex natura rei decreto tacita conditio resolutiva. 

Iam vero quamvis verba decreti in se et praecisive spectata clara 
sint, tamen hance quaestionem quod attinet, decretum nil prorsus dicit. 
Alio igitur ex capite, quaestio est dirimenda. 

Quaesitum itaque praecipue est inter Partium procuratores num 
haec partitio municipalis pecuniae, per decretum peracta, censenda sit 
perpetua, idque quia natura, et qualitas legis est ut sit perpetua et 
semper vigeat; item, an talibus in adiunctis, legis interpretationis ex 
legislatoris mente aliunde coniectae locus sit; atque ex adverso iuxta 
praecepta de interpretatione legum et testamentorum potissimum investi- 
gata fuit mens legislatoris. 

Verum quaestio haec non equidem dirimenda est praecise ex prin- 
cipiis de natura legis, num perpetua sit necne, vel utrum investiganda 
potissimum semper sit ipsius legislatoris mens; nam sententia, seu de- 
cretum, de quo agitur, non est vera et propria lex. Neque item ex prin- 
cipiis de interpretatione testamentorum vel contractuum res praecise est 
dimetienda; nam decretum istud non est vere et proprie negotium quod- 
dam iuridicum, sive testamentum sive contractus intelligatur. 

Quaestio igitur intimius spectanda est atque ad suos genuinos ter- 
minos redigenda. Nempe prius dignoscenda est ac determinanda vera 
et propria natura seu essentia praesentis sententiae seu decreti, scilicet 
definienda prius est ipsius forma seu figura iuridica, ut aiunt; deinde 
illi applicanda erunt principia sui iuris propria, si quae sint, et si haec 
deficiant, dispositiones quae regulant casus similes vel materias ana- 
logas, atque ad ultimum generalia iuris principia quaerenda sunt et 
applicanda. 

Iam vero sententia ista vere et proprie est decretum in re admi- 

nistrativa, seu in re, quae pertinet ad ius administrationis Ecclesiae 
Catholicae, vel ad ius constitutionis ipsius, ut aliis, ex. gr. Wernz, magis 
placet (Jus. Decr., Tom. II, Tit. XIII). 

Quare ob eamdem rationem qua Vicarius Generalis Curiae Neapo- 
litanae hac in re non ex arbitrio, sed iuxta leges et normas ab Ecclesia 
latas decernere, statuere debuit, et de facto statuisse censendus est, 
quum secus ipsius decretum legitimum non esset, ita iuxta has leges 
et normas universales Ecclesiae decretum illud est intelligendum vel 
ad ipsas redigenduin omnino; idque quia si, vel ipso « in dubio, omne 
factum praesumitur recte factum », id quam maxime obtinet in re nostra, 
ut ex dicendis patebit. 

Obiectum vere huius decreti est divisio Paroeciae: quaemadmodum 
igitur iuxta normas seu leges ab Ecclesia circa divisionem beneficiorum 
et paroeciarum a Vicario Generali condendum fuit hoc decretum, ita 
iuxta easdem leges illud est a iudice intelligendum et authentice inter- 
pretandum. 

a) Age vero iuxta veterem iurisprudentiam canonicam, divisio, et 
a fortiori dismembratio beneficiorum, cui continens est casus noster de 
vera et propria beneficii divisione, vel species quaedam erat alicnationis 
rerum ecclesiasticarum, vel vera et propria alienatio. Iuxta Pirhing enim 
(lus. Can., Lib. III, Tit. V, sect. VI, n. CCXXXIII) divisio est: « species 
quaedam alienationis » et « dismembratio beneficii censetur esse quae- 
dam alienatio perpetua » (ib., Sect. V, n. CCXXIV). Iuxta Pichler vero 
(lus Can., Lib. ITI, Tit. V, § III, n. 29) cui consonat Reiffenstuel (Jus 
Can., Lib. IIT, Tit. XII, § I, n. 27) « dismembratio est vera alienatio 
rerum ecclesiasticarum ». - Non equidem hac in re silentio praetereundum 
est « elusmodi canonicam iurisprudentiam ab elapso saeculo declinare 
paulisper incoepisse » (Miihlbauer, Thes. Resol. S. C. C. Dismembratio, 
pag. 1103, n. 5), atque ex quam plurimis exemplis relatis in Thesauro 
Ltesolutionum S. C. C. « iurisprudentiam antiquorum temperamentum acce- 
pisse » (ib., pag. 1230-1231), eo quod Tridentina dispositio « non consi- 
deravit paroeciarum dismembrationem ut rerum ecclesiasticarum (alie- 
nationem), in qua solemnitates illae sunt ex iure servandae... sed potius 
praescripsit specialem formam et modum, quo facilius Ordinarii consu- 
lere possint spiritualibus populorum indigentiis in illis paroeciis... (ib., 
pag. 1114). - Attamen etsi divisio paroeciae non sit vera et propria alie- 
natio rerum ecclesiasticarum, certe tamen ut casus huic similis vel ma- 
teria analoga omnino habenda est. 

Quare non omnino deficere dicendae sunt hac in re normae vel 
leges Ecclesiae, iuxta quas, ut docet Pirhing (Jus Can., Lib. III, Tit. V, 

§ VI, n. CCXXVIJ), reditus dividendi sunt « secundum proportionem », 
nec « Episcopus vel alius simili iurisdictione praeditus... potest res et 
iura unius Ecclesiae pro suo arbitrio transferre ad aliam Ecclesiam », 
sed tantum « ex iuxta causa, si videlicet una Ecclesia abundet reditibus 
et bonis, alia vero indigeat » (Ib., Tit. XIII, Sect. I, n. VI). Et ratio est: 
« Quia Praelati et Rectores Ecclesiarum... non sunt domini, sed dispen- 
satores tantum seu administratores rerum et bonorum ecclesiasticorum », 
cap. 2, De donat. (1b., n. II), idcirco, ut boni administratores se gerere 
debent iuxta leges et normas generales Ecclesiae, scilicet disponere 
debent de rebus ecclesiasticis ex iusta vel aequa causa, et servata pro- 
portione inter beneficia divisa. 

Iam vero in casu nostro nulla alia iusta vel aequa causa suberat 
vel subesse poterat transferendi quartam partem subsidii Municipalis ab 
Ecclesia S. Archangeli ad Ecclesiam Sancti Erasmi, praeterquam quod 
Ecclesia S. Archangeli quoad expensas cultus sat provisa erat per subsi- 
dium libellarum 105.19, Ecclesia vero S. Erasmi, quae nonnisi lib. 34a 
Municipio obtinebat, vere, ut verbis Pirhing utamur, quoad easdem cultus 
expensas, indigebat. Quum vero haec indigentia in casu procederet vel 
existeret ex denegatione auctoritatis Municipalis, de qua supra diximus, 
iusta vel aequa causa illius divisionis non alia fuit, vel esse potuit 
quam denegatio subsidii ab auctoritate Municipali tune temporis facta. 

Qua causa posita, in decreto Vicarii Generalis, vi normarum et 
legum ecclesiasticarum, ideoque tacite inesse dicenda est conditio reso- 
lutiva, scilicet usque dum Ecclesia S. Erasmi quoad cultus expensas 
indigens esset, vel donec idem subsidium, sicut et aliae Paroeciae, a 
Municipio forte acciperet. 

Quod si fingamus Vicarium Generalem simpliciter et absolute, 
absque ulla iusta causa, in perpetuum et pro omni in posterum casu, 
etiamsi nempe Paroecia S. Erasmi idem vel fere idem subsidium obti- 
neret, ipsi tribuisse quartam partem subsidii S. Archangeli, aequum et 
par omnino dicendum esset eum habuisse, ut Ecclesia S. Archangeli, 
quodammodo matrix novae Ecclesiae, haberet pro cultus expensis libel- 
las 78.90, Ecclesia vero S. Erasmi libellas 126.36, quod certe non fuisset 
boni administratoris, qui secundum proportionem et iuxta leges Eccle- 
siae de bonis ecclesiasticis disponeret. Quae autem secundum leges 
Ecclesiae non fiunt, « nec facere, ut verbis Papiniani utamur, nos posse 
credendum est » (fr. 1, pr. Dig. 12, 5). 

b) Quod autem ex materia decreti ipsius et ex vi legum ecclesia- 
sticarum eruitur, res ipsa eiusque circumstantiae demonstrant vel con- 
firmant. Nam in ipsa transactione, vel potius conventione, inita die 

27 Novembris anni 1893 Provicarius Generalis Can. Caruso declaravit 
atque .exposuit: « che in questi ultimi tempi, essendosi erette alcune 
« nuove parrocchie, nel decreto di erezione delle medesime, non essen- 
« dosi potuto ottenere dal Municipio di Napoli un assegno annuo a favore 
« di esse, fu stabilito che la Parrocchia d’onde veniva dismembrata la 
« nuova, dall’assegno ricevuto mensilmente dal Municipio per le spese 
« di culto, avesse staccata una determinata somma da corrispondere al 
« Parroco pro tempore della nuova parrocchia ». Emus vero Cardinalis 
Prisco, hodiernus Ordinarius Neapolitanus, definitius exprimens causam 
rei et consecutionem in suo voto, declaravit: « E poiché il Municipio non 
« diede alcun assegno per le spese di culto, come aveva fatto per le altre 
« fondazioni di Parrocchie, fu ordinato col medesimo decreto di stac- 
« carsi dalla matrice parrocchia una porzione delle spese di culto, che 
« questa godeva dal Municipio, a favore della filiale in L. 26 mensili ». 

c) Idem vero confirmatur ex testium depositionibus, quae etsi dici 
non possunt « declarationes ipsius legislatoris »,tamen in aperto ponunt 
quinam fuerit finis decreti, quaenam fuerit causa directa, proxima et 
determinans, ob quam Vicarius Carbonelli partitionem subsidii munici- 
palis, in casu, fecit suo decreto. Nam Exmus Dominus Ianuarius Trama, 
Episcopus Lyciensis, olim in Revina Curia Neapolitana Fisci Patronus, 
testis iuratus ex officio inductus in causa, quique conventioni adstiterat 
tamquam Pauperum advocatus seu fiscale aggiunto, ut aiunt, haec depo- 
suit: « I] Cardinale Sanfelice fece del tutto per fare ottenere a queste 
« (nuove) Parrocchie erigende l’assegno municipale per spese di culto, 
« che si percepisce da tutti i parroci di Napoli; ma una lettera del Sin- 
« daco di allora, Nicola Amore, che forse si conserva ancora nell’ Ar- 
«chivio della Segreteria del Vicariato, fece noto all’Emo Arcivescovo 
«che il Municipio, pur rispettando l’assegno alle parrocchie antiche, 
« non intendeva concedere assegno alle nuove. Perduta quindi ogni spe- 
« ranza di ottenere tale assegno, Mons. Vicario Carbonelli nel decreto 
« di erezione delle nuove parrocchie, servendosi di un diritto conferito 
« agli Ordinari dal Concilio di Trento, in considerazione che le parroc- 
« chie antiche con lo smembramento venivano a risparmiare lo stipen- 
« dio d’un Coadiutore di pit, dispose che l’assegno municipale pagato 
« alle parrocchie antiche venisse diviso a meta con le nuove ». Et quam- 
vis testis non satis distinguat in re nostra stipendium Coadiutoris, con- 
gruam parochialem, qualitatem et numerum parochianorum, Archivia et 
domus parochiales, - quae tamen in casu praesenti probe distinguenda 
sunt - ab expensis cultus, de quibus tantum agitur, quamvis item non 
sileat ipsum fuisse tunc temporis « personalmente, facendo astrazione 

« dalla questione di diritto, internamente..... favorevole ai Parroci 
« delle nuove Parrocchie in base alla questione di fatto..... » aperte, 
declarat: « Io perd ritengo da tutto l’insieme della questione, che se le 
« nuove Parrocchie all’epoca della erezione avessero ottenuto I’ assegno 
« Municipale, giammai Mons. Carbonelli avrebbe ad esse attribuito la 
« meta dell’assegno delle Parrocchie antiche ». Quidquid autem sentien- 
dum sit in re praesenti de vi huius interpretationis mentis seu volun- 
tatis Vicarii Carbonelli, certo certius manifeste patet hanc unam fuisse 
causam huius partitionis subsidii municipalis, nempe denegationem aucto- 
ritatis tunc temporis Municipium regentis. Item Parochus Iannelli, iura- 
mento praestito, haec deposuit: « Mons. Carbonelli mi rispose: “ Caro 
« Parroco, non ve ne affliggete, perché questa porzione di assegno, 
«che darete al Parroco di Sant’Anna @ temporanea e transitoria. Un 
« altro sindaco, od un’altra Amministrazione municipale in appresso, 
« consentira a dare anche al Parroco di S. Anna il proprio assegno per 
« le spese di culto; ed in tal maniera non lo pagherete pit voi ,,. Questa 
« ultima parte almeno l’argomentai io dalle sue parole ». Iamvero ut 
praetermittamus quaestionem num haec ultima verba explicite et reipsa 
protulerit Vicarius Generalis, clara et explicita sunt ea, quae Parochus 
Jannelli ipsum inducit dicentem: « Questa porzione di assegno, che 
« darete al Parroco di S. Anna, é temporanea e transitoria ». Nec omnis 
vis adimitur huic depositioni ex eo quod observatum fuerit ex adversa 
parte testem istum in re quodammodo sua testimonium fecisse; nam 
ipse Parochus est, testis iuratus est, causa supra quam deposuit, non 
est vere et proprie causa suipsius, sed continens tantum, ceterumque 
ipsius depositio ab aliorum depositione apprime coadiuvatur. Quinimmo 
Parochus Corbi haec quodammodo contra se, nam est parochus Eccle- 
siae filialis, iuramento praestito deposuit: « In seguito all’ufficio, col 
« quale il Municipio di Napoli sotto il sindaco Amore rifiutd di dare 
« un assegno mensile alle parrocchie, che si dovevano erigere nuove, il 
« Vicario di quel tempo (1884) Mons. Carbonelli, ordind che il Parroco 
« di Tutti i Santi, dalla cui parrocchia si smembrava quella di S. Anna 
«al Trivio, avesse date dalle spese di culto che egli riceveva dal Muni- 
« cipio, L. 32, in ogni mese a me, che ero il primo parroco di S. Anna. 
« Non essendo nel decreto di erezione delle nuove Parrocchie accenno 
« alcuno in riguardo al tempo, pel quale avrebbe dovuto durare questo 
« pagamento mensile da farsi dal Parroco di Tutti i Santi, ritengo che 
« tale pagamento fosse precario e transitorio, cioe avrebbe dovuto durare 
« fino a che la Parrocchia non avesse ottenuto dal Municipio l’assegno 
« per le spese di culto ». Et inferius: « In quell’occasione (scilicet - occa- 

« sione controversiae exortae ob subsidium novis Parochis concessum) 
« parlandone col Vicario dell’epoca, Mons. Carbonelli, questi si mostrd 
« addolorato della interpretazione data al detto decreto dai Parroci nuovi, 
«i quali pretendevano di continuare a percepire dagli antichi l’assegno 
« stabilito nel decreto curiale di erezione; perché riteneva che non ave- 
« vano piit il diritto dal momento che essi avrebbero ottenuto le spese 
« di culto dal Municipio ». Neque vero rationabiliter dubitari potest quod 
hae definita in re testis memoria vacillaverit, nam, praeter cetera, de 
vexata quaestione agebatur, quae ipsum quodammodo tangebat. Cete- 
rum ne in illa quidem inani re, in qua inducitur memoria vacillasse 
« non fui chiamato » (ut nempe conventioni interesset) contra rei veri- 
tatem vel saltem aequivoce affirmatur ipsum conventui in Curia habito 
interfuisse, nam constat ex depositione Episcopi Trama, Parochi Iannelli 
et ex ipso documento conventionis ipsum a conventu et a conventione 
ineunda se recepisse. Item Parochus Franciscus Popolo testis et ipse 
quodammodo contra se, haec sub iuramento deposuit: « Mons. Carbo- 
« nelli trové che malamente si era regolato il Parroco dei Sette Dolori 
« sospendendo il pagamento di sua privata iniziativa, senza essere auto- 
« rizzato dall’Autorita Diocesana; ma d’altra parte soggiunse che io non 
« aveva il diritto ad insistere avendo ottenuto per altra via VU assegno 
« municipale ». - Neque opponatur ex his testium depositionibus causam 
partitionis subsidii in casu nempe denegationem Municipii esse tantum 
simplex motivum, quod in consideratione iuris non cadit, iuxta doctrinam 
quoad ius romanum enunciatam a Ferrini, Pandette n. 123: « 1 negozii, la 
« cui tipica struttura @ determinata esclusivamente o particolarmente 
« dal contenuto, si dicono dai moderni causali; cid che costituisce il tipo 
« forma il motivo prossimo, la causa diretta per cui le parti addivengono 
« al negozio medesimo... Dalla “ causa ,, cosi intesa si distinguono i 
« semplici motivi, che sono le rappresentazioni intellettuali generanti la 
« serie degli atti volitivi, che mettono capo alla causa strettamente deter- 
« minata... Tali motivi, che non sono capaci come la causa di una rap- 
« presentazione obbiettiva e tipica, non sogliono venire in considerazione 
« per diritto...». Item Bonfante, Ist. Diritt. Rom., § 27; et perbelle Pac- 
chioni, Cors. Diritt. Rom., Vol. II, p. 146 ete. 

Nam primo quidem decretum, de quo agitur, non est negocium 
iuridicum stricte sumptum, sed decretum administrativum, dein vero ex 
ipsis depositionibus et ex substrata materia evidenter patet denegatum 
subsidium Municipale novae Paroeciae in casu fuisse veram causam 
directam, proximam et velut essentialem ipsius decreti, seu partitionis 
municipalis subsidii in casu. Iam vero, ut docet Barbosa in axiom. 40, 

n. 4, « haec est regula generalis in legibus, contractibus et aliis dispo- 
sitionibus, ut, cessante causa, super qua fundatur dispositio, cesset et ipsa 
dispositio; Dyn. cons. 6, ex testamento Domini, n. 2, vers., praeterea, ubi 
quod in pacto, cessante causa finali, cessat effectus; Angel. consil. 346, 
Titius, ubi ampliat in omni dispositione sive legali, sive testamentaria, 
sive inter vivos, quia dispositio a causa regolatur, restringitur et amplia- 
tur; Angel., Consil. 86, Hereditas materna, in fin...». Et num. 18 pro- 
sequitur: « Sive causa respiciat privatam sive publicam utilitatem, quia 
si ea cessat, cessare debet effectus et dispositio; ex Ioanne de Imola, 
consil. 87 vers., praeterea secundo Card. Tusch. d. concl. 202, n. 42 ». 

Concludendum igitur tum 

a) ex natura ac materia decreti in casu, et ex vi legum ecclesiasti- 
carum hane circa rem; tum 

b) ex re ipsa et ex rei circumstantiis; tum 

c) ex testium depositionibus defectum subsidii municipalis pro 
cultus expensis Ecclesiae S. Erasmi, sive eius denegationem ex parte 
auctoritatis Municipium tune temporis regentis, fuisse causam directam 
et velut conditionem resolutivam tacitam partitionis subsidii municipalis 
Ecclesiae S. Archangeli, eiusque portionis assignatae Ecclesiae S. Erasmi. 
Quare cessante causa defectus municipalis subsidii in Ecclesia S. Erasmi, 
et verificata conditione concessionis ipsius ex parte Municipii, cessasse 
omnino dicendum partitionem et assignationem statutam per decretum 
Curiae Neapolitanae. 

II. Quoad argumenta vero allata in favorem Paroeciae S. Erasmi, 
en breviter expedienda sunt; nam ad rem nostram apprime non faciunt. 

Primo quidem assignationem in favorem Ecclesiae S. Erasmi per- 
petuam esse deducitur tum ex eo quod clare et sine ulla temporis defi- 
nitione facta fuit, tum ex iuris principiis. At verba decreti sunt quidem 
clara in se, praecisive spectata et velut in abstracto; sed in concreto seu 
ad casum et ad controversiam, in qua causa tota vertitur, nil dicunt, ut 
iam notatum est. Item temporis definitio non adest quidem in verbis 
abstracte spectatis, sed inest decreto ipsi tacite tum ex materia decreti, 
scilicet cultus expensis, tum ex circumstantiis, tum praecipue ex ratione 
motiva, ob quam haee assignatio facta fuit, ut iam supra demonstra- 
vimus. Iuris autem principium « natura et qualitas legis est ut perpetua 
sit et semper vigeat » non recte applicatur. Nam haec perpetuitas obtinet 
in lege proprie dicta, quatenus est « ordinatio rationis ad bonum com- 
mune ab eo qui curam habet communitatis promulgata » (D. Thom., 
1, 2, 90. 4) et hoc sensu definitur: « Iussum legitimi Principis propter bo- 
num subditorumn, commune, perpetuum sufficienter promulgatum » (D’An- 

nibale, Summ. Theol. Mor., I, 160); sed haec perpetuitas hoc potissimum 
significat, quod lex non cessat resoluto iure eam ferentis, et subditos 
tenet sive praesentes sive futuras (Jb. 161, not. 15; Suarez, De leg., lib. 1, 
c. 70, n. 7), minime vero quod perduret etiamsi ex. gr. finis legis adae- 
quate cesset. Ad rem Reiff., Jus Can., lib. I, tit. I, § 2, n. 34: « Coeterum 
ista perpetuitas legis, eiusque obligationis non accipitur pro aeternitate | 
non habente principium nec finem (alioquin nulla daretur lex positiva), 
sed accipitur pro duratione indefinita, quatenus lex proprie dicta debet 
ferri non pro uno dumtaxat die, vel anno, aut solummodo ad vitam legi- 
slatoris, sed in perpetuum. Intellige, quantum est ex primaeva intentione 
legislatoris, quamvis postmodum, iustis de causis... ». At, quaemadmodum 
iam adnotavimus, in casu nostro non agitur de lege proprie dicta, sed 
de decreto particulari. Quod si omnis lex fertur « rebus ipsis dictantibus 
et necessitate exigente », id quam maxime obtinet in decreto nostro; 
nam res dictantes et necessitas exigens, seu indigentia Paroeciae S. Erasmi 
et defectus Municipalis subsidii erant quid temporaneum et mutationibus 
prorsus obnoxium. Item non bene quadrant in rem nostram illa iuris 
principia « lex generaliter loquens generaliter debet intelligi » et « ubi 
lex non distinguit neque nos distinguere debemus ». Ad rem enim Pir- 
hing (Ius Can., lib. I, tit. I, sect. III, § 1, n. CIV): « lex universalis et 
generalis sive generatim et indefinite loquens etiam generaliter et uni- 
versaliter est intelligenda, ita ut locum habeat in omnibus, quae sub tali 
genere in propria verborum significatione continentur; v. gr. lex loquens 
de filiis etiam filias comprehendit, ubi enim lex non distinguit nec nos 
distinguere debemus, Suarez, !/. 6, de legib., c. 2, n. 3 et 4, nisi lex gene- 
ralis per specialem priorem vel posteriorem limitetur sive in ea aliquis 
casus excipiatur, gl.in |. de pretio 8, v. pretium ff. de publiciana in rem 
actione ». lamvero cum decretum nostrum respexerit casum defectus 
Municipalis subsidii pro expensis cultus, profecto non potest intelligi et 
locum habere in casu, in quo hoe Municipale subsidium concessum sit. 
Quare ad summum hic potius obtineret regula illa iuris (LXXXIJ in sezt.), 
iuxta quam: « In generali concessione non veniunt ea quae quis non esset 
verisimiliter in specie concessurus » Reiff., ib. n. 3. - Neque iterum apte 
afferuntur verba illa decreti nostri: « quam divisionem (i. e. paroeciae), 
dismembrationem (i. e. redituum) et novae paroeciae erectionem semper 
in posterum observandam volumus ». Quam circa rem docet Pirhing (Jus 
Can., lib. LIT, tit. V, sect. VI, § V, n. CCXXII): « Discrimen esse inter Bene- 
ficii dismembrationem seu diminutionem, et inter Beneficii divisionem 
seu sectionem; dismembratio, seu diminutio Beneficii tune fieri dicitur, 


quando unitas Beneficii non tollitur, sed pars bonorum vel fructuum 

sive redituum Beneficii ab eo separatur et aufertur, v. g. si in Ecclesia 
aliqua sint duae Cappellaniae collativae, quarum una abundantes reditus 
habeat, altera vero tenues, ex illa pars redituum dematur atque huic 
applicetur; vel si pars aliqua ex fructibus abundantibus ad Fabricam 
Ecclesiae deputetur, tunc dicitur fieri dismembratio... At vero divisio seu 
sectio Beneficii dicitur quando ex uno fiunt duo vel plura beneficia, et 
si ex una Ecclesia parochiali fiunt duae... ita, ut, divisis fructibus duo 
in posterum Parochi... instituantur... ». Itaque vox dismembratio in Decreto 
nostro debet intelligi minus proprie de divisione ipsa Paroeciae S. Archan- 
geli seu novae Paroeciae S. Erasmi erectione, non vero definite de assi- 
gnatione portionis subsidii Municipalis. 

Aliud argumentum desumitur in favorem Ecclesiae S. Erasmi ex eo 
quod decreti interpretationi ex legislatoris mente aliunde coniectae locus 
non sit, quia « in claris nulla interpretatio est facienda ». 

Verum primo quidem observandum est in themate non esse quae- 
stionem de interpretatione decreti, sed potius de cessatione eius quoad 
vim obligandi, relate ad solutionem factae assignationis libellarum men- 
struarum 26-30 praestandam a Parocho Matricis Ecclesiae S. Archan- 
geli in favorem noviter erectae paroeciae S. Erasmi. In iure enim vul- 
gatum est principium quod, cessante causa motiva et fine legis, cesset 
et ipsa lex. In casu autem cessavit et quidem adaequate finis legis; nam 
causa motiva fuit denegatio subsidii municipalis novae Ecclesiae, finis 
vero ut praecise occurreretur huic denegationi et consequenti indigen- 
tiae Ecclesiae S. Erasmi quoad cultus expensas. Neque opponi potest 
legis finem cessasse in casu particulari tantum; nam lex praesens seu, 
melius, decretum, de quo agitur, latum definite fuit pro casu particulari. 
Per concessum vero subsidium a Municipio an. 1903 libellarum men- 
struarum 100 favore paroeciae S. Archangeli res incidit in casum, a quo 
incipere non potuisset: quinimo casus prorsus diversus et oppositus 
factus est. - At et si interpretationi legis inhaerere velimus, in primis 
notandum est fieri petitionem principii quando affirmatur in claris nullam 
interpretationem esse faciendam. Nam, ut minimum dicamus, num lex 
in concreto, seu res ipsa clara sit an non, est id quod quaeritur. Dein 
vero legem seu decretum in concreto, scilicet assignationem portionis 
subsidii factamne fuisse pro omnibus casibus, rebus etiam in oppositum 
mutatis, an non, id non modo clarum non est, sed immo clarum et 
manifestum est contrarium, ut ex dictis liquet, et transactio seu con- 
ventio inita anno 1903, vel ipsa, demonstrat. Nam quamvis haec conventio 
dici non possit, nec sit proprie et stricte transactio « prout Transactio vi 
nominis idem importat ac Transitum sive recessum ab actione » (Reiff. , 

Ius Can., lib. I, tit. XXXVI, § 1, n. 2), sed in casu vox transactio acci 
pienda sit « large et improprie... pro omni actu, quo ab obligatione rece- 
ditur et negocium aliquod inter quosdam componitur, sive id fiat litis 
componendae: causa, sive non » (Reiff., ib., Pirhing, Jus Can., lib. I, 
tit. XXXV, § 1, n. 2), tamen, analogice saltem, valet et in re nostra 
illud iuris principium ex leg. 1 ff. h. tit. De transact.: « Qui transigit, 
quasi de re dubia et lite incerta transigit »» Ad rem Santi (Prael. Iur. 
Can., lib. 1, tit. XXXVI, n. 1): « Transactio est decisio rei dubiae. Haec 
verba duplicem vim habent: 1.° nempe posse transigi in re dubia non- 
dum incoepto iudicio; dum scilicet timor est actualis litis futurae; 2.° obie- 
etum transactionis dubium aliquod offerre debere... ». Et Reiff., ib., § IZ, 
n. 18: « Certum nihilo minus est, quod generaliter transactio fieri non 
possit, nisi super re dubia, de qua timetur lis movenda... ». Quod ex 
circumstantiis transactionis seu compositionis ipsius adhuc confirmatur. 
Quidquid enim dicendum sit de privata tune temporis agendi ratione 
Revi Carbonelli, - non enim hic quaeritur et investigatur voluntas in 
mente Revmi Carbonelli retenta, quae ceteroquin « nil operatur aut 
inutat » (Ex l. 62, § Locator horrei, 5, Locati, ibiqu. Bartol. Sanch., M. 
18, 2), sed ipsius legislatoris intentio quae « partim ex subiecta materia 
partim ex aliis circumstantiis desumatur oportet » (Arg. ex Reiff., Zus 
Can., lib. I, tit. 1, § 1X, n. 205 et Pirhing, Ius Can. lib. I, tit. II, sect. IT, 
§ I, n. CIV), - certum omnino est tum partes in transactione ineunda, 
tum Curiam Neapolitanam eidem adsistendo facto et reipsa, existimasse 
et duxisse rem esse, minimum, obscuram, nam, si « in manifestis non 
«est opus interpretatione, sed executione » (D. Thom., 2. 2% 120. 1. 
ad 3"), tanto minus opus est transactione. 

Quae cum ita se habeant, profecto verba decreti in casu intentioni 
legislatoris debent deservire. Ad rem Pirhing (Jus Can. Lib. I, Tit. I, 
Sect. III, § I). « Prima (regula) est in interpretatione legum non tam 
verba spectanda sunt, quam mens et voluntas seu intentio legislatoris, 
quae est veluti anima legis, a qua haec omnem vim obligandi habet, 
l. scire. 17 ff. de legib. 1. non dubium, 5 ec. eadem reg. ult. in 6, c. in his. 15, 
ibi: cum non intentio verbis, sed verba intentioni debeant deservire, 
de verb. signific. c. humana, 1/1 causa 22 qu. 5. Suarez (l. 6 de legib. 
cap. 1) n. 12. Colligitur autem ea mens et voluntas tum ex materia 
legis, tum ex circumstantiis, praecipue vero ex fine et causa sive ratione 
motiva, ob quam lex fertur, Layman. l. J, Tract. 4, c. 18, n. 4»: quod 


quidem per singulas partes supra n.I factum est. Et D’Annibale, Summ. 
Th. Mor. I, 184 « lex est quod legislator voluit » et « si a recta ratione 
alienum videatur metiri voluntatem legislatoris ex verbis, non oportet ius 

calumniari et verba captare, sed, quae mens legislatoris fuerit, animad- 
vertere (185 ib.). In casu autem metiri voluntatem ex verbis non tantum 
esset alienum a ratione, sed ab ipsis normis ecclesiasticis seu iuris com- 
munis, ideoque revera esset calumniari decretum. 

Neque iterum apte applicatur casui nostro: « legislator quod voluit 
expressit, quod noluit tacuit » et « casus omissus habetur pro omisso », 
nam, ne eadem repetamus, id sufficit animadvertere quod « neque leges 
(neque canones et decreta) ita scribi possunt ut omnes casus qui quan- 
doque inciderint comprehendantur ». (LL. 10, 12, Tit. II. De Legibus: 
S. Thom. 1, 2¢ 96, 6). 

Multo minus quid probant argumenta ex absurdis allata in favo- 
rem Ecclesiae S. Erasmi. Si talia darentur (nempe si pro mutata rerum 
conditione, ex Episcopi coniecta mente pateret aditus novae _partitioni 
faciendae quoad reditus ad parochum filialis Ecclesiae sustentandum, 
quoad dotem filialis Ecclesiae, quoad legata) an ulla, obiicitur, esset 
firma paroeciae constitutio? — Verum haec ad rem nostram nil refe- 
runt. Nam in praesenti causa non agitur de congrua, de legatis nec de 
assignatione territorii, iocorum, numeri incolarum, curae animarum, cap- 
pellaniarum, coeterisque huiusmodi, sed definite tantum agitur de illo 
menstruo subsidio pro expensis cultus a Municipio soluto Ecclesiae 
S. Archangeli. Ratio differentiae ex dictis patet, magisque elucescit si 
consideretur Vicarium Generalem Carbonelli suo decreto minime tri- 
buisse nec ceterum tribuere potuisse ius ad portionem subsidii Munici- 
palis (nam quomodo consistit hoe ius, si pendet a concessione Aucto- 
ritatis municipalis?), sed tantum tribuisse portionem subsidii, quod pro 
quolibet mense Municipium solvebat Ecclesiae S. Archangeli. lamvero 
hoc subsidium seu pensionem pro rerum hominumque adiunctis muta- 
tioni obnoxium esse, et etiam cessare posse id adversarius ipse insi- 
nuare videtur ex pensione novis paroeciis assignanda, quae ut obtine- 
retur satis fuisset, ait, victoriam a nostris reportari in comitiis. 

Item opponitur Parochum S. Erasmi insudavisse et alsisse ut subsi- 
dium a Municipio obtineret, atque ex ipsius labore ingenti sane et assiduo 
praemium habuisse Parochum S. Archangeli. Verum Parochus 8. Archan- 
geli non praemium tulit, sed id tantum obtinuit, ut sibi totum, quod 
suum erat, retineret et cessaret ab onere sibi imposito, et a quasi quo- 


dam suo damno. 

III. Postremo non omnino silendum esse censemus in hac causa 
de ratione aequitatis, quam, ut ait clarus iurisconsultus neapolitanus, 
Card. Tuschius (Concl. 312, n. 4, 34) iudex semper prae oculis habere 
debet tamquam lapidem angularem: « In omnibus causis, ad rem docet 

Reiff. (lus. Can. Lib. I, Tit. IT, § XVI, n. 415) potior debet esse ratio 
aequitatis, quam stricti iuris: desumitur haec regula ex |. Placuit c. de 
Tudiciis, ibi: Placuit in omnibus rebus praecipuam esse iustitiae aequi- 
tatisque scriptae, quam stricti iuris rationem: Et |. In omnibus ff. de Reg. 
lur. ibi: « In omnibus quidem, maxime tamen in iure, aequitas spectanda 
est ». Et |. Quod si Ephesi § Interdum, ff. De eo, quod certo loco ete. ibi: 
« In summa aequitatem ante oculus habere debet iudex ». Qui textus quo- 
tidie allegatur ad hoc, quod iudex debeat habere aequitatem ante oculos: 
et idem habetur in cap. Ex parte 13 de Offic. Deleg., ibi: Et in causa 
iuata iuris aequitatem procedere. Unde ubi sunt diversae opiniones. 
semper opinio magis aequa attendi debet... lamvero aequum non est 
quod Ecclesia matrix ex eodem cespite et ob eamdem rationem minus 
accipiat quam filiana, aequum omnino non est ut Ecclesia matrix 
adhuc ferat diminutionem proprii subsidii. postquam Ecclesia filiana 
idem vel fere idem subsidium obtinuit. 

Quibus omnibus, tum quod factum, tum quod ius spectat, per- 
spectis ac mature perpensis: 

Christi nomine invocato, solumque Deum prae oculis habentes, Nos 
infrascripti Auditores, pro Tribunali sedentes, ad propositum dubium 
definitive respondemus: Negative ad utramque partem, statuentes prae- 
terea expensas esse compensandas inter partes. 

Ita pronunciamus, mandantes Ordinariis locorum et ministris tri- 
bunalium, ad quos spectat, ut executioni mandent hance sententiam, et 
adversus reluctantes procedant ad normam sacrorum canonum, et prae- 
sertim cap. 3, sess. XXV, de Reform. Concilii Tridentini, iis adhibitis 
mediis executivis et coercitivis, quae magis efficacia et opportuna pro 
rerum adiunctis extitura sint. 

Romae, die 22 Ianuarii 1910. 


Ioanhes Prior. 
L. S. Aloysius Sincero. Ponens. 
loseph Mori. 


Sac. Tancredes Tani, Notarittes. 

If. 
PARISIEN. 
NULLITATIS MATRIMONII - ALEXANDRI-BAL. 


Regnante feliciter Pio PP. X, Pontificatus Dominationis snae anno 
septimo, die 26 februarii anno 1910, RR. PP. DD. Seraphinus Many, Fran- 
ciscus Heiner et Ioannes Prior, Auditores de Turno, in causa Parisiensi 
- Nullitatis Matrimonii - instante pro appellatione Defensore Vinculi Pa- 
risiensi adversus sententiam Curiae Parisiensis, inter Catharinam Ale- 
wandri, repraesentatam per Procuratorem Nazarenum Ferrata, Advoca- 
tum, et Georgium Bal contumacem, interveniente et disceptante in causa 
Vinculi Defensore ex officio, sequentem definitivam tulerunt sententiam. 

Die 30 Martii 1875 Catharina Alexandri et Georgius Bal in Ecclesia 
parochiali dicta « S. Honoré d’Eylau », Parisiis, matrimonium contra- 
xerunt; dicebatur autem Catharinam non libere in matrimonium con- 
sensisse, sed sub influxu matris. Revera matrimonium tristes exitus 
habuit. Brevi coniuges ab invicem de facto discesserunt, et anno 1883, 
sic dictum divortium civile petitum et pronunciatum fuit. Anno autem 
1908, Catharina Alexandri matrimonium coram Curia Archiepiscopali 
Parisiensi impugnavit uti nullum ex capite vis et metus, et senten- 
tiam suae libertati faventem obtinuit. A qua sententia cum Vinculi De- 
fensor Parisiensis ad H. S. O. appellaverit, hic, ad instantiam Cathari- 
nae Alexandri, absente altera parte contumaci, sacra autem matrimonii 
iura tuente Defensore Vinculi, concordatum est dubium, ut sequitur: 

« An constet de nullitate matrimonii in casu ». 

Cui dubio RR. PP. DD. Auditores respondendum censuerunt: 

« Affirmative ». 

In ture, celebre extat in Corpore lIuris Caput Cum locum, 14, De 
Sponsalibus, in quo haee dicuntur: « Cum locum non habeat consen- 
« sus, ubi metus vel coactio intercedit, necesse est, ut ubi assensus 
« culusque requiritur, coactionis materia repellatur. Matrimonium autem 
« solo consensu contrahitur; et ubi de ipso quaeritur, plena debet secu- 
« ritate ille gaudere, cuius est animus indagandus, ne per timorem dicat 
« sibi placere quod odit, et sequatur exitus, qui de invitis solet nuptiis 
« provenire ». Similia leguntur in cap. Veniens, 15, eod. tit.: « Manda- 
« mus quatenus, si inveneris quod primam post fidem praestitam cogno- 
« verit, ipsum cum ea facias remanere; alioquin secundae (nisi metu 
coactus qui posset in virum constantem cadere eam desponsaverit) 

« adhaerere facias ut uxori ». Quae loca Doctores interpretantes dicunt, 
saltem de iure ecclesiastico, metum esse impedimentum dirimens matri- 
monium, si sit gravis, etiam tantum relative, iniustus, et in ordine ad 
extorquendum consensum matrimonialem incussus; quod extendunt 
etiam ad metum reverentialem, id est, ad metum quo reformidamus 
indignationem eius, in cuius potestate constituti sumus, modo tamen 
accedat aliquid aliud, v. g., preces importunae et instantissimae, iurgia, 
vexationes etc., ita ut metus sit revera gravis. Quo in sensu, saepius 
S. Congregatio Concilii matrimonium nulliter contractum fuisse decla- 
ravit. 

In facto, omnia haec elementa in celebratione matrimonii de 
quo agitur concurrunt: quod facile demonstratur, habita prae oculis 
Instructione Congregationis S. Officii, feria IV, die 20 iunii 1883: « Con- 
« siderandum est, utrum qui de illata vi metuve accusantur, patria 
« potestate et auctoritate pollerent, an qui vim metumve passi sunt, 
« nullatenus iisdem subiecti fuerint; quae ratio vis inferendae, magnane 
«ex matrimonio propriae domui utilitas aut decus obventurum; quae 
indoles inferentium, quae conditio, qui mores; qua ratione familiam 
regere consueverint; utrum ad iracundiam et violentiam ita essent 
« proclives, ut facile quod minabantur perficerent, et animo ita essent 
« duro atque obstinato, ut a nemine sibi contradici aut consiliis suis 
« impedimenia obiici paterentur........ Ratio habenda erit primum sexus 
« personae, quae violentiam passa dicitur ; facilius enim animus puellae 
«commovetur quam viri; deinde aetatis, educationis, indolis, utrum 
«nempe mitis ac timida fuerit, an fortis et constans; qua ratione in 
« familia vivere consueverit, utrum sub custodia et vigilantia parentum, 
« ita ut ab eorum imperio semper et in omnibus penderet ». 

Ex una parte, Domina Alexandri, mater puellae, omnino et abso- 
lute matrimonium illud volebat; propter enim prodigalitatem viri, qui 
minister erat in Romania, propter ingentes sumptus quibus uterque 
coniux indulgebat, et varias alias causas, fortunae domus non tantum 
periclitabantur, sed etiam quasi iam in totum deperditae erant. Huic 
autem ruinae praesto erat certum remedium, nempe matrimonium filiae 
cum Georgio Bal, iuvene ditissimo, qui non tantum statum puellae eri- 
geret in melius, sed etiam toti familiae, et praesertim matri, large sub- 
veniret. Unde tanto fortius mulier ambitiosa matrimonium illud cupiebat, 
quanto vehementius timebat, ne ruina domus publice innotesceret, et 
ipsa, e statu deiecta, in Romaniam aut Moldaviam regredi cogeretur. 

Ex altera parte, Catharina Alexandri, puella octodecim annos nata, 
mitis, timida, non minus absolute matrimonium illud abhorrebat, tum 

quia ab alio amore, et quidem a pluribus annis, praeoccupata erat, nempe 
in iuvenem concivem suum, Alexandrum Stériadi, cum quo etiam se 
desponsatam putabat, tum quia Georgius Bal, tunc praesertim temporis, 
indecora et turpi facie erat, quo fiebat ut eius aspectus puellae, imo 
omnibus, ut dicunt testes, fastidium generaret. 

Hance igitur renitentis puellae voluntatem frangere et illam ad sua 
vota adducere omnino sibi proposuit mater; erat enim, qualem eam indu- 
cunt omnes testes, imperiosa mulier, quae, fere semper absente viro, 
omnem in domo auctoritatem, maternam et paternam exercebat (sunt 
verba Catharinae Alexandri in sua depositione), nec quemquam sibi non 
plene subiectum ferre poterat. Unde ad propositum finem attingendum, 
nihil intentatum reliquit; prius enim amovit Alexandrum Stériadi, filiae 
sponsum, cui, ut in Romaniam rediret ad parandam sibi fortunam, per- 
suasit; deinde Georgium Bal accersivit et in domum introduxit ; cum autem 
ab ipsis primis initiis, filiam suam his nuptiis reluctantem reperisset, 
huius voluntatis flectendae media excogitavit et adhibuit; proposuit enim 
puellae miserandum familiae statum, proximam ruinam, imminentem e 
statu deiectionem, regressum in Romaniam; unicum autem remedium, 
nimirum nuptias cum Georgio Bal; quae ratiocinia cum in irritum abi- 
rent, alia media excogitavit; hinc frequentes obiurgationes, graves 
reprehensiones, continua iurgia. 

Nec tamen flectebatur puella; unde quoties in conspectum Georgii 
adducebatur, austera semper et frigida remanebat; non audebat quidem 
intimos animi sensus, a Georgio alienos et aversos, exterius verbis aut 
gestibus pandere, quia mater vigilantissima numquam eam cum Georgio 
solam relinquebat; sed, quod solum in eius potestate erat, frigida 
perstabat. Quod etiam animadvertit Georgius, ut ipse coram ludice 
testatus est. 

Hine, post illos congressus, mater filiam carpebat, obiurgabat et 
etiam verberabat; quod testes omnes, quasi rem in familia notissimam, 
referunt; nec deest testis oculatus, nempe Ioannes Duca, qui filiam 
coram se a matre verberatam refert. « Il y avait des discussions conti- 
« nuelles, des pleurs; la mére a donné une gifle en ma présence a sa 
« fille. Sans doute, toutes ces discussions n’étaient provoquées que par 
« cette histoire du mariage ». Et eo magis patiebatur puella, quod nemi- 
nem haberet ad quem recurrere posset; pater enim eius erat in Roma- 
nia, et ceteroquin eadem consilia fovebat, quae mater eius; soror eius 
natu maior longe aberat, nimirum in civitate Valenciennes; soror eius 
minor adhuc puellula erat, nec ei ullo modo opem ferre poterat. 

Et haec repugnantia perduravit usque ad matrimonium; hoc dicunt 

passim testes, v. g. Sacerdos Vigneron, Domina Oettinger; ceterum hoc 
erat quasi factum notorium; die enim matrimonii, ut referunt testes, 
puella videbatur quasi victima ad sacrificium ducta; hanc esse tristem 
etiam sponsus Georgius animadvertit ; qua tristitia plus minusve omnes 
circumstantes afficiebantur; unde dicebat quaedam famula domus, has 
non esse nuptias, sed potius officium funebre: « On se serait cru a un 
« enterrement ». Verum est puellam coram sacerdote consensum matri- 
monialem expressisse, ut ipsa fatetur; sed hunc consensum non edidit, 
nisi quia, in hoc extremo momento constituta, non habebat amplius quo 
se verteret; expressit quidem consensum, sed sub influxu illius metus 
illiusque moralis coactionis, qua per plures menses oppressam se sen- 
serat. Unde etiam Georgius Stériadi, frater Alexandri, prioris Catharinae 
sponsi, ad matrem, Dominam Alexandri, epistolam gravibus increpatio- 
nibus et obiurgationibus plenam scripsit, ut illi fidem erga fratrem vio- 
latam exprobraret ; quod ipse sic testatur: « J’insiste sur le fait, que ce 
« mariage avec M. Bal a été fait contre le gré de la jeune fille, par suite 
« de la pression de la mére. J’en ai été 4 ce point touché et révolté 
« que j'ai écrit 4 cette époque une lettre violente a la mére, lettre regret- 
« table sans doute, mais excusable 4 cause du chagrin qu’éprouvait 
« mon frére de ce manque de parole ». Quod etiam supponit notissimum 
in familia fuisse praefatum matrimonium non libere, sed coacte, a puella 
contractum fuisse. 

Hoc pariter, vix contracto matrimonio, luctuose simul et manifeste 
rei monstravit eventus. Animi enim aversio, quam Catharina concepe- 
rat erga sponsum suum, non solum non deminuta est, sed etiam tanto 
magis crevit, quanto melius nova uxor intellexit quid esset matrimo- 
nium; unde, ut ambo coniuges testantur, Catharina a reddendo debito 
coniugali abhorrebat, non propter conscientiam (putabat enim se legi- 
time nuptam esse), sed propter fastidium et repugnantiam erga virum, 
quam superare non poterat. Inde, ut passim referunt testes, increpa- 
tiones, obiurgationes, gravia iurgia, verbera aliaque huius generis, ita 
ut, etiam decurrente primo nuptiarum anno, vir voluerit instituere sepa- 
rationem ab uxore; a quo hac tantum ratione deterritus fuit, quod inde 
omnium admirationem et scandalum timuerit, ut ipse refert. Quae tamen 
separatio, crescente in dies discordia inter coniuges, post decem circi- 
ter et octo menses, de facto instituta est; et tandem sic dictum divor- 
tium civile petitum et pronunciatum. 

Et haee omnia ex actis et allegatis bene probata remanent. Verum 
quidem est plerosque testes esse tantum ex auditu; sed haec animad- 

1.° Cum, propter causam infra afferendam, accusatio matrimonii 
nonnisi post triginta tres annos a tempore celebrati matrimonii pro- 
posita fuerit, mirum non est, in tam longo temporis intervallo, multos 
testes oculatos mortuos esse; sic mortui sunt pater et mater actricis, 
ambae eius sorores, maritus sororis maioris, filius huius sororis seu 
nepos actricis, prior sponsus actricis, scilicet Alexander Stériadi; sic 
etiam mortuae sunt hae duae famulae, quae quinquaginta annos dege- 
rant in domo Alexandri et quasi de familia erant; 

2.° Licet plerique testes qui in causa deposuerunt, sint tantum de 
auditu, plenam tamen fidem merentur, tum quia agitur de re, quae in 
familia notissima erat (quod etiam notat testis Carolina Bouvard), cum 
Domina Alexandri, mater puellae, etiam praesentibus cognatis aut amicis 
filiam increparet et verberaret,tum quia plerique hi testes omnia prae- 
dicta facta audierunt vel ab ipsa actrice, aut eius matre, vel a testibus 
oculatis, praesertim a duabus illis famulis, quae tot annos in familia 
degerant; quae quidem facta audierunt tempore non suspecto, scilicet 
toto tempore quod intercessit a die celebrati matrimonii usque ad annum 
1907, quo primum Catharina Alexandri dubitare coepit de valore sui 
matrimonii ; 

3.° Nec tamen desunt testes oculati, nimirum testis loannes Duca, 
qui propriis oculis vidit puellam a matre coram se verberatam ; et inter 
testes oculares iure meritoque referri potest Domina vidua Oettinger, 
mulier sexaginta quinque annos nata, quae filia erat unius ex prae- 
fatis famulis et continuam cum familia Alexandri necessitudinem 
fovebat. 

Nee dicatur actricem Catharinam Alexandri suspicionem incurrere 
malae fidei, cum tot annis distulerit matrimonii accusationem. Ratio 
enim, cur ita distulerit, est in promptu: ignoravit enim matrimonii sui 
nullitatem usque ad annum,circiter 1907, quo, cum interesset concioni 
catechisticae in Ecclesia S. Honorati, Parisiis, audivit explanationem 
impedimentorum dirimentium matrimonium, et, in specie, impedimenti 
vis et metus; qua notitia perculsa, adiit Sacerdotem Vigneron, cuius 
consiliis utebatur; qui cum peritum consuluisset, et etiam huc Romam 
consulendi causa venisset, concludit causam de nullitate matrimonii 
Catharinae Alexandri utiliter proponi posse coram iudice ecclesiastico ; 
quod et statim factum est. Haec autem omnia testatur ipse Sacerdos 
Vigneron, cui concinit Catharina. 

Quibus omnibus consideratis et sedulo perpensis, Christi nomine 
invocato, Nos infrascripti Auditores, pro Tribunali sedentes et solum 
Deum prae oculis habentes, confirmata sententia Curiae Archiepisco- 

palis Parisiensis, decernimus, declaramus et definitive pronunciamus : 
« Constare de nullitate matrimonii inter Catharinam Alexandri et Geor- 
gium Bal» et sic proposito dubio respondemus; statuentes praeterea 
eamdem Catharinam Alexandri ad omnes iudicii expensas teneri. 

Ita pronunciamus, mandantes Ordinariis locorum et ministris Tri- 
bunalium, ad quos spectat, ut executioni mandent hance nostram defi- 
nitivam sententiam, et adversus reluctantes procedant ad normam 
sacrorum canonum, et praesertim cap. 3, sess. XXV, De Reform., Con- 
cilii Tridendini, iis adhibitis executivis et coercitivis mediis, quae magis 
efficacia et opportuna pro rerum adiunctis extitura sint. 


Die 26 Februarii 1910. 
Seraphinus Many, Ponens. 


L. 4 S. Franciscus Heiner, Auditor de Turno. 
loannes Prior. 
Sac. Tancredes Tani, Notarius. 


SECRETARIA STATUS 


EPISTOLA 


AD R. P. D. ARTURUM STANISLAUM TOUCHET, EPISCOPUM AURELIANENSEM, OB 
DEVOTIONIS OBSEQUIUM BEATISSIMO PATRI EXHIBITUM DIE ANNIVERSARIA 
RECURRENTE EX QUO IOANNA DE ARC IN NUMERUM BEATORUM ADSCRI- 
PTA EST. 


C’est avec une toute particuliére satisfaction que le Saint-Pére a 
recu la lettre que Votre Grandeur Lui a adressée 4 l'occasion de l’anni- 
versaire de la Béatification de Jeanne d’Arc. L’année qui s’achéve a été 
une année de labeurs et de souffrances. Mais, 4 la suite de Son Divin 
Fondateur, c’est bien 1a le réle et la destinée de I’ Eglise ici-bas que 
d’aller au triomphe a travers les douleurs de la Croix. Pour la Bien- 
heureuse Jeanne également, le Calvaire a précédé la gloire. Et Sa Sain- 
teté fait des veeux ardents pour que la protection de la glorieuse Héroine 
d’Arc soit le gage de plus en plus assuré du renouvellement de la Foi 
dans votre bien-aimée Patrie. Parmi les moyens de ce renouvellement, 
le Saint-Pére Se plait 4 encourager la forme d’Apostolat que, sous l’inspi- 
ration de votre puissante Protectrice, vous vous efforcez de promouvoir 
dans votre Diocése, et, avec vous, I] se réjouit des heureux résultats 
dont vous Lui faites part et qui sont le fruit de cet Apostolat. 

Du meilleur de Son ceeur, le Saint-Pére vous accorde, ainsi qu’au 
Chapitre de votre Cathédrale, au clergé et aux fidéles de votre Diocése 
la Bénédiction Apostolique. 

Je vous prie d’agréer, Monseigneur, l’expression de mes sentiments 
trés dévoués en Notre-Seigneur. 


Le 27 Avril 1910. 
R. Carp. Merry DEL VAL, 


L. +8 S. a Secretis Status. 


COMMISSIO DE RE BIBLICA 


DE AUCTORIBUS ET DE TEMPORE COMPOSITIONIS PSALMORUM. 


I. Utrum appellationes Psalmi David, Hymni David, Liber psalmorum 
David, Psalterium Davidicum, in antiquis collectionibus et in Conciliis 
ipsis usurpatae ad designandum Veteris Testamenti Librum CL psalmo- 
rum; sicut etiam plurium Patrum et Doctorum sententia, qui tenuerunt 
omnes prorsus Psalterii psalmos uni David esse adscribendos, tantam 
vim habeant, ut Psalterii totius unicus auctor David haberi debeat? 

Resp. Negative. 

I]. Utrum ex concordantia textus hebraici cum graeco textu alexan- 
drino aliisque vetustis versionibus argui iure possit, titulos psalmorum 
hebraico textui praefixos antiquiores esse versione sic dicta LXX viro- 
rum; ac proinde si non directe ab auctoribus ipsis psalmorum, a vetusta 
saltem iudaica traditione derivasse? 

Resp. Affirmative. 

III. Utrum praedicti psalmorum tituli, iudaicae traditionis testes, 
quando nulla ratio gravis est contra eorum genuinitatem, prudenter 
possint in dubium revocari? 

Resp. Negative. 

IV. Utrum, si considerentur Sacrae Scripturae haud infrequentia 
testimonia circa naturalem Davidis peritiam, Spiritus Sancti charismate 
illustratam in componendis carminibus religiosis, institutiones ab ipso 
conditae de cantu psalmorum liturgico, attributiones psalmorum ipsi 
factae tum in Veteri Testamento, tum in Novo, tum in ipsis inscriptio- 
nibus, quae psalmis ab antiquo praefixae sunt; insuper consensus 
Iudaeorum, Patrum et Doctorum Ecclesiae, prudenter denegari possit 
praecipuum Psalterii carminum Davidem esse auctorem, vel contra affir- 
mari pauca dumtaxat eidem regio Psalti carmina esse tribuenda? 

Resp. Negative ad utramque partem. 

V. Utrum in specie denegari possit davidica origo eorum psalmo- 
rum, qui in Veteri vel Novo Testamento diserte sub Davidis nomine 
citantur, inter quos prae ceteris recensendi veniunt psalmus II Quare fre- 
muerunt gentes; ps. XV Conserva me, Domine; ps. XVII Diligam te, Do- 
mine, fortitudo mea; ps. XXXI Beati quorum remissae sunt iniquitates ; 
ps. LXVIII Saluum me fac, Deus; ps. CIX Dixit Dominus Domino meo? 

Res. Negative. 

VI. Utrum sententia eorum admitti possit qui tenent, inter psalterii 
psalmos nonnullos esse sive Davidis sive aliorum auctorum, qui propter 
rationes liturgicas et musicales, oscitantiam amanuensium aliasve incom- 
pertas causas in plures fuerint divisi vel in unum coniuncti; itemque 
alios esse psalmos, uti Miserere mei, Deus, qui ut melius aptarentur 
circumstantiis historicis vel solemnitatibus populi iudaici, leviter fuerint 
retractati vel modificati, subtractione aut additione unius alteriusve ver- 
siculi, salva tamen totius textus sacri inspiratione? 

Resp. Affirmative ad utramque partem. 

VII. Utrum sententia eorum inter recentiores scriptorum, qui indi- 
ciis dumtaxat internis innixi vel minus recta sacri textus interpretatione 
demonstrare conati sunt non paucos esse psalmos post tempora Esdrae 
et Nehemiae, quinimo aevo Machabaeorum, compositos, probabiliter susti- 
neri possit? 

Resp. Negative. 

VIII. Utrum ex multiplici sacrorum Librorum Novi Testamenti 
testimonio et unanimi Patrum consensu, fatentibus etiam iudaicae gentis 
scriptoribus, plures agnoscendi sint psalmi prophetici et messianici, qui 
futuri Liberatoris adventum, regnum, sacerdotium, passionem, mortem 
et resurrectionem vaticinati sunt; ac proinde reiicienda prorsus eorum 
sententia sit, qui indolem psalmorum propheticam ac messianicam per- 
vertentes, eadem de Christo oracula ad futuram tantum sortem populi 
electi praenuntiandam coarctant ? 

Resp. Affirmative ad utramque partem. 

Die autem 1 Maii 1910, in audientia utrique Rimo Consultori ab 
actis benigne concessa, Sanctissimus praedicta responsa rata habuit ac 
publici iuris fieri mandavit. 

Romae, 1 Maii 1910. 

Fulcranus Vigouroux, P. S. S. 
Laurentius Janssens, O. S. B. 


Consultores ab actis. 

DIARIUM ROMANAE CURIAE 


S. CONGREGAZIONE DEI RITI 


Il giorno 24 del corrente mese di Maggio, nel Palazzo Apostolico Vati- 
cano, avra luogo la Congregazione Preparatoria dei Sacri Riti sopra le virta 
in grado eroico del Venerabile Antonio Maria Giannelli, Vescovo di Bobbio e 
Fondatore delle Figlie della Beata Vergine dell’ Orto. 


SEGRETERIA DI STATO 


NOMINE 
Sua Santita, con biglietto della Segreteria di Stato e con Breve, si é 
jegnata di nominare: 
15 Marzo 1910. — L’ Emo Sig. Cardinale Domenico Ferrata, Protettore 
dell'Istituto delle Suore Riparatrici del Sacro Cuore del Peri. 
7 Maggio 1910. — [| medesimo Emo,. Protettore dell’Istituto delle Figlie 


di S. Francesco di Sales. 
Vescovi assistenti al Soglio: 


31 Gennaio 1910. — Mons. Giuseppe Allenweisel, Vescovo di Bressanone 
(Brixen). 
18 Marzo. 1910. — Mons. Giuseppe Doubrava, Vescovo di Kéniggriitz. 


MAGGIORDOMATO DI SUA SANTITA 


NOMINE 
La Santita di nostro Signore, con biglietto di S. E. Riha Mons. Maggior- 
domo, si degnata di nominare : 
Camerieri segreti soprannumerari : 

25 Aprile 1910. — Il Rev. D. Lorenzo Richen, dell'archidiocesi di Colonia. 
30 Aprile. — Il Rev. D. Vincenzo Misuraca. 

— Il Rev. D. Filiberto Maria van den Heuvel, della diocesi di Bois-le-due. 

Cameriere d'onore di spada e cappa soprannumerario: 
2 Maggio 1910. — Sig. Adamo Konopka, dell’archidiocesi di Leopoli. 


NECROLOGIO. 
29 Aprile 1910. — Mons. Guglielmo Pifferi, dei Romitani di S. Agostino, 
Vescovo tit. di Porfireone e Sacrista di Sua Santita. 
7 Maggio 1910. — Mons. Bartolomeo Ortolani, Vescovo di Ascoli Piceno. 


. 
= 


= 


SACRA ROMANA ROTA. 


Neapolitana. - Crediti - 22 ianuarii 1910 
Parisien. - Nullitatis matrimonii. - 26 februarii 1910 


SECRETARIA STATUS. 


EPISTOLAE. 


Ad R. P. D. Arthurum Stanislaum Touchet, Episcopum Aurelianensem, ob 
devotionis obsequium Beatissimo Patri exhibitum die anniver- 
saria recurrente ex quo Joanna de Arc in numerum Beatorum 
adscripta est. - 27 aprilis 1910. . . . . ...... . . 


COMMISSIO DE RE BIBLICA. 


De Auctoribus et de tempore compositionis Psalmorum. - 1 maii 1910 . 354 


DIARIUM ROMANAE CURIAE 


S. Congregazione dei Riti. Congregazione preparatoria. 
Segreteria di Stato. Nomine . — 
Maggiordomato di Sua Santita. Nomine 

Necrologio. 


rad. 
| IV. bat 


2 


